# 無畏經

如是我聞：一時，佛住王舍城耆闍崛山中。 ^n1

時有無畏王子，日日步涉，仿佯遊行，來詣佛所，與世尊面相問訊，慰勞已，退坐一面，白佛言：「世尊！有沙門、婆羅門作如是見，作如是說：無因、無緣眾生煩惱，無因、無緣眾生清淨。世尊復云何？」 ^n2

佛告無畏：「沙門、婆羅門為其說，不思而說，愚癡不辨不善，非知思，不知量，作如是說：無因、無緣眾生煩惱，無因、無緣眾生清淨。
所以者何？ ^n3

有因、有緣眾生煩惱，有因、有緣眾生清淨故。 ^n4

〔何因、何緣眾生煩惱？〕 ^n5

謂眾生貪欲增上，於他財物、他眾具而起貪，言此物於我有者好，不離愛樂。 ^n6a

於他眾生而起恨心、兇心，計校欲打、欲縛、欲伏，加諸不道，為造眾難，不捨瞋恚。 ^n6b

身睡眠，心懈怠。 ^n6c

心掉動，內不寂靜。 ^n6d

心常疑惑，過去疑、未來疑、現在疑。 ^n6e

無畏！如是因、如是緣，〔眾生煩惱〕。」 ^n7

無畏白佛：「瞿曇！一分之蓋，足煩惱心，況復一切！」 ^n8

無畏白佛：「瞿曇！何因、何緣眾生清淨？」 ^n9

佛告無畏：「若〔沙門〕、婆羅門有一勝念，決定成就，久時所作，久時所說，能隨憶念，當於爾時習念覺支；修念覺已，〔念覺支〕滿足。 ^n10a

〔念覺支〕滿足已，則於選擇、分別、思惟，爾時擇法覺支修習；修擇法覺支已，擇法覺支滿足。 ^n10b

彼選擇、分別、思量法已，則精進方便，精進覺支於此修習；修精進覺支已，精進覺支滿足。 ^n10c

彼精進方便已，則歡喜生，離諸食想，修喜覺支；修喜覺支已，則喜覺支滿足。 ^n10d

喜覺支滿足已，身心猗息，則修猗覺支；修猗覺支已，〔猗覺支〕滿足。 ^n10e

身猗息已則愛樂，愛樂已心定，則修定覺支；修定覺支已，〔定覺支〕滿足。 ^n10f

〔定覺支〕滿足已，貪憂滅則捨心生，修捨覺支；修捨覺支已，捨覺支滿足。 ^n10g

如是無畏！此因此緣，眾生清淨。」 ^n11

無畏白〔佛〕：「瞿曇！若一分滿足，令眾生清淨，況復一切！」 ^n12

無畏白佛：「瞿曇！當何名此經？云何奉持？」 ^n13

佛告無畏：「王子！當名此為《覺支經》。」 ^n14

無畏白佛：「瞿曇！此為最勝覺分！瞿曇！我是王子，安樂亦常求安樂，而希出入。今來上山，四體疲極，得聞瞿曇說《覺支經》，悉忘疲勞。」 ^n15

〔佛說此經〕已，王子無畏聞佛所說，歡喜隨喜，從座起，稽首禮佛足而去 。^n16
