# 二三四

聞如是： ^n1

一時，佛在舍衛國祇樹給孤獨園。 ^n2

爾時，尊者婆迦梨身得重患，臥在大小便上，意欲自殺，然無此勢可自坐起。 ^n3

是時，尊者婆迦梨告侍者：「汝今可持刀來，吾欲自殺。所以然者，如今日釋迦文佛弟子之中，信解脫者無出我上，然我今日有漏心不解脫。所以然者，然如來弟子遇苦惱時，亦復求刀自殺。我今用此命，為不能從此岸至彼岸。」 ^n4

是時，婆迦梨弟子出家未久，未知今世、後世，不知從此岸至彼岸，亦復不知死此生彼，便授刀與之。 ^n5

時，婆迦梨手執刀已，以信堅固，持刀自刺。
是時，婆迦梨以刀自刺而作是念：釋迦文佛弟子之中，［若］所作非法，得惡利不得善利，於如來法中，不得受證而取命終。是時，尊者婆迦梨便思惟是五盛陰：是謂此色，是謂色集，是謂色滅盡；是謂痛、想、行、識，是謂痛、想、行、識集，是謂痛、想、行、識、滅盡。
彼於此五盛陰熟思惟之，諸有生法皆是死法；知此已，便於有漏心得解脫。 ^n6

爾時，尊者婆迦梨於無餘涅槃界而般涅槃。 ^n7

爾時，世尊以天耳聽聞尊者婆迦梨求刀自殺。 ^n8

爾時，世尊告阿難：「諸比丘在舍衛城者，盡集一處，吾欲所敕！」 ^n9

是時，尊者阿難受世尊教，卽集諸比丘，在普集講堂，還白世尊曰：「今日比丘已集一處。」 ^n10

是時，世尊將比丘僧，前後圍遶，至彼婆迦梨比丘精舍。 ^n11

當於爾時，弊魔波旬欲得知尊者婆迦梨神識所在，為在何處？為在人耶？為非人耶？天、龍、鬼神、乾沓惒、阿須倫、迦留羅、摩休勒、閱叉？今此神識竟為所在，在何處生遊？不見東西南北，四維上下，皆悉周遍而不知神識之處。是時，魔波旬身體疲極，莫知所在。 ^n12

爾時，世尊將比丘僧，前後圍遶，至彼精舍。 ^n13

爾時，世尊觀魔波旬欲得知神識所在。世尊告諸比丘：「汝等頗聞此精舍之中有大聲乎？又有光怪？」 ^n14

諸比丘對曰：「如是，世尊！我等已見。」 ^n15

世尊告曰：「此弊魔波旬，欲得知婆迦梨神識所在。」 ^n16

是時，尊者阿難白世尊曰：「唯願世尊說婆迦梨比丘神識為何所在！」 ^n17

世尊告曰：「婆迦梨比丘神識永無所著。彼族姓子以般涅槃，當作如是持。」 ^n18

是時，尊者阿難白世尊曰：「此婆迦梨比丘何日得此四諦？」 ^n19

世尊告曰：「今日之中得此四諦。」 ^n20

阿難白佛：「此比丘抱病經久，本是凡人。」 ^n21

世尊告曰：「如是，阿難！如汝所言，但彼比丘謙苦甚久，諸有釋迦文佛弟子之中，信解脫者此人最勝。然有漏心未得解脫：『我今可求刀自刺。』是時，彼比丘臨自刺時，卽思惟如來功德；捨壽之日，思惟五盛陰，是謂此色集、此色滅盡。爾時，彼比丘思惟此已，諸有集之法皆悉滅盡，此比丘已般涅槃。」 ^n22

爾時，阿難聞佛所說，歡喜奉行！
四意斷之法，四闇老耄法，阿夷法本末，舍利婆迦梨。^n23
