# 那羅揵陀經

如是我聞：一時，佛住那羅揵陀賣衣者菴羅園。 ^n1

爾時，舍利弗詣世尊所，稽首禮足，退坐一面，白佛言：「世尊！我深信世尊，過去、當來、今現在諸沙門、婆羅門所有智慧，無有與世尊菩提等者，況復過上！」 ^n2

佛告舍利弗：「善哉！善哉！舍利弗！善哉所說第一之說，能於眾中作師子吼，自言：〔深信世尊〕，過去、當來、今現在沙門、婆羅門所有智慧，無有與佛菩提等者，況復過上！」 ^n3

佛問舍利弗：「汝能審知過去三藐三佛陀所有增上戒〔不〕？」 ^n4

舍利弗白佛言：「不知，世尊！」 ^n5

復問舍利弗：「知如是法、如是慧、如是明、如是解脫、如是住不？」 ^n6

舍利弗白佛言：「不知，世尊！」 ^n7

佛告舍利弗：「汝復知未來三藐三佛陀所有增上戒，如是法、如是慧、如是明、如是解脫、如是住不？」 ^n8

舍利弗白佛言：「不知，世尊！」 ^n9

佛告舍利弗：「汝復能知今現在佛所有增上戒，如是法、如是慧、如是明、如是解脫、如是住不？」 ^n10

舍利弗白佛言：「不知，世尊！」 ^n11

佛告舍利弗：「汝若不知過去、未來、今現在諸佛世尊心中所有諸法，云何如是讚歎，於大眾中作師子吼，說言：我深信世尊，過去、當來諸沙門、婆羅門所有智慧，無有與世尊菩提等者，況復過上？」 ^n12

舍利弗白佛言：「世尊！我不能知過去、當來、今現在諸佛世尊心之分齊，然我能知諸佛世尊法之分齊。我聞世尊說法，轉轉深、轉轉勝、轉轉上、轉轉妙。我聞世尊說法，知一法即斷一法，知一法即證一法，知一法即修習一法，究竟於法，於大師所得淨信，心得淨，世尊是等正覺。 ^n13a

世尊！譬如國王有邊城，城周匝方直，牢固堅密，唯有一門，無第二門。立守門者，人民入出，皆從此門。若入、若出，其守門者雖復不知人數多少，要知人民唯從此門，更無他處。 ^n13b

如是，我知過去諸佛、如來、應、等正覺，悉斷五蓋：惱心、令慧力羸、墮障礙品、不向涅槃者；住四念處，修七覺分，得阿耨多羅三藐三菩提。彼當來世諸佛、世尊，亦斷五蓋：惱心、令慧力羸、墮障礙品、不向涅槃者；住四念處，修七覺分，得阿耨多羅三藐三菩提。今現在諸佛、世尊、如來、應、等正覺，亦斷五蓋：惱心、令慧力羸、墮障礙品、不向涅槃者；住四念處，修七覺分，得阿耨多羅三藐三菩提。」 ^n13c

佛告舍利弗：「如是，如是！舍利弗！過去、未來、今現在佛，悉斷五蓋：惱心、〔令〕慧力羸、墮障礙品、不向涅槃者；住四念處，修七覺分，得阿耨多羅三藐三菩提。」 ^n14

佛說是經已，尊者舍利弗聞佛所說，歡喜奉行。^n15
