# 鹿紐經

如是我聞：一時，佛住瞻婆國揭伽池側。 ^n1

爾時，尊者鹿紐來詣佛所，稽首禮足，退坐一面，白佛言：「世尊！如世尊說，有第二住，有一一住，彼云何第二住？云何一一住？」 ^n2

佛告鹿紐：「善哉！善哉！鹿紐！能問如來如是之義。」 ^n3

佛告鹿紐：「若眼識色，可愛、〔可〕樂、〔可〕念、可意、長養於欲，彼比丘見已，喜樂、讚歎、繫著住；愛樂、讚歎、繫著住已，心轉歡喜，歡喜已深樂，深樂已貪愛，貪愛已阨礙。歡喜、深樂、貪愛、阨礙者，是名第二住。 ^n4a

耳、鼻、舌、身、意，亦如是說。 ^n4b

鹿紐！有如是像類比丘，正使空閑獨處，猶名第二住。
所以者何？愛喜不斷、〔不滅〕故；愛欲不斷、不知者，諸佛如來說第二住。 ^n5

若有比丘，於可愛、〔可〕樂、〔可〕念、可意、長養於欲色，彼比丘見已，不喜樂、不讚歎、不繫著住；不喜樂、不讚歎、不繫著住已不歡喜，不歡喜故不深樂，不深樂故不貪愛，不貪變故不阨礙。不歡喜、深樂、貪愛、阨礙者，是名為一一住。 ^n6a

耳、鼻、舌、身、意，亦如是說。 ^n6b

鹿紐！如是像類比丘，正使處於高樓重閣，猶是一一住者。
所以者何？貪愛已盡、已知故；貪愛已盡、已知者，諸佛如來說名一一住。」 ^n7

爾時，尊者鹿紐聞佛所說，歡喜隨喜，作禮而去。^n8
