# 成就戒經

我聞如是： ^n1

一時，佛遊舍衞國，在勝林給孤獨園。 ^n2

爾時，尊者舍梨子告諸比丘：「若比丘成就戒、成就定、成就慧者，便於現法出入想知滅定，必有此處。若於現法不得究竟智，身壞命終，過摶食天，生餘意生天中，於彼出入想知滅定，必有此處。」 ^n3a

是時，尊者烏陀夷共在眾中。尊者烏陀夷白曰：「尊者舍梨子！若比丘生餘意生天中，出入想知滅定者，終無此處。」 ^n3b

尊者舍梨子再三告諸比丘：「若比丘成就戒、成就定、成就慧者，便於現法出入想知滅定，必有此處。若於現法不得究竟智，身壞命終，過摶食天，生餘意生天中，於彼出入想知滅定，必有此處。」 ^n4a

尊者烏陀夷亦復再三白曰：「尊者舍梨子！若比丘生餘意生天中，出入想知滅定者，終無此處。」 ^n4b

於是，尊者舍梨子便作是念：此比丘乃至再三非我所說，無一比丘歎我所說，我寧可往至世尊所。 ^n5

於是，尊者舍梨子往詣佛所，稽首作禮，卻坐一面。尊者舍梨子去後不久，尊者烏陀夷及諸比丘亦往詣佛所，稽首作禮，卻坐一面。 ^n6

於中，尊者舍梨子復告諸比丘：「若比丘成就戒、成就定、成就慧者，便於現法出入想知滅定，必有此處。若於現法不得究竟智，身壞命終，過摶食天，生餘意生天中，於彼出入想知滅定，必有此處。」 ^n7a

尊者烏陀夷復白曰：「尊者舍梨子！若比丘生餘意生天中，出入想知滅定者，終無此處。」 ^n7b

尊者舍梨子復再三告諸比丘：「若比丘成就戒、成就定、成就慧者，便於現法出入想知滅定，必有此處。若於現法不得究竟智，身壞命終，過摶食天，生餘意生天中，於彼出入想知滅定，必有此處。」 ^n8a

尊者烏陀夷亦復再三白曰：「尊者舍梨子！若比丘生餘意生天中，出入想知滅定者，終無此處。」 ^n8b

尊者舍梨子復作是念：此比丘於世尊前再三非我所說，亦無一比丘歎我所說，我宜默然。 ^n9

於是，世尊問曰：「烏陀夷！汝說意生天為是色耶？」 ^n10

尊者烏陀夷白世尊曰：「是也，世尊！」 ^n11

世尊面訶烏陀夷曰：「汝愚癡人，盲無有目！以何等故，論甚深阿毘曇？」 ^n12

於是，尊者烏陀夷為佛面訶已，內懷憂慼，低頭默然，失辯無言，如有所思。 ^n13

世尊面訶尊者烏陀夷已，語尊者阿難曰：「上尊名德長老比丘為他所詰，汝何以故，縱而不撿？汝愚癡人，無有慈心！捨背上尊名德長老。」 ^n14

於是，世尊面訶尊者烏陀夷及尊者阿難已，告諸比丘：「若比丘成就戒、成就定、成就慧者，便於現法出入想知滅定，必有此處。若於現法不得究竟智，身壞命終，過摶食天，生餘意生天中，於彼出入想知滅定，必有此處。」 ^n15

佛說如是，卽入禪室，宴坐默然。 ^n16

爾時，尊者白淨比丘在於眾中，尊者阿難白尊者白淨：「是他所作，而我得責。尊者白淨！世尊晡時必從禪室出，至比丘眾前，敷座而坐，共論此義，尊者白淨應答此事。我極慚愧於世尊所及諸梵行。」 ^n17

於是，世尊則於晡時從禪室出，至比丘眾前，敷座而坐，告曰：「白淨！長老比丘為有幾法，為諸梵行者愛敬尊重？」 ^n18

尊者白淨白曰：「世尊！長老比丘若有五法，為諸梵行者愛敬尊重。云何為五？ ^n19

世尊！長老比丘修習禁戒，守護從解脫，又復善攝威儀禮節，見纖芥罪，常懷畏怖，受持學戒。世尊！禁戒長老上尊比丘，為諸梵行者愛敬尊重。 ^n20a

復次，世尊！長老比丘廣學多聞，守持不忘，積聚博聞。所謂法者，初善、中善、竟亦善，有義有文，具足清淨，顯現梵行。如是諸法廣學多聞，翫習至千，意所惟觀，明見深達。世尊！多聞長老上尊比丘，為諸梵行者愛敬尊重。 ^n20b

復次，世尊！長老比丘得四增上心，現法樂居，易不難得。世尊！禪思長老上尊比丘，為諸梵行者愛敬尊重。 ^n20c

復次，世尊！長老比丘修行智慧，觀興衰法，得如是智，聖慧明達，分別曉了，以正盡苦。世尊！智慧長老上尊比丘，為諸梵行者愛敬尊重。 ^n20d

復次，世尊！長老比丘諸漏已盡，無復有結，心解脫、慧解脫，於現法中自知自覺，自作證成就遊：生已盡，梵行已立，所作已辦，不更受有，知如真。世尊！漏盡長老上尊比丘，為諸梵行者愛敬尊重。 ^n20e

世尊！長老比丘若成就此五法，為諸梵行者愛敬尊重。」 ^n21

世尊問曰：「白淨！若長老比丘無此五法，當以何義使諸梵行者愛敬尊重？」 ^n22

尊者白淨白曰：「世尊！若長老比丘無此五法者，更無餘事使諸梵行愛敬尊重。唯以老耄、頭白、齒落，盛壯日衰，身曲腳戾，體重氣上，拄杖而行，肌縮皮緩，皺如麻子，諸根毀熟，顏色醜惡，彼因此故，使諸梵行愛敬尊重。」 ^n23

世尊告曰：「如是！如是！若長老比丘無此五法，更無餘事使諸梵行愛敬尊重，唯以老耄、頭白、齒落，盛壯日衰，身曲腳戾，體重氣上，拄杖而行，肌縮皮緩，皺如麻子，諸根毀熟，顏色醜惡，彼因此故，使諸梵行愛敬尊重。 ^n24

白淨！舍梨子比丘有此五法，汝等應當愛敬尊重。所以者何？ ^n25

白淨！舍梨子比丘修習禁戒，守護從解脫，又復善攝威儀禮節，見纖芥罪，常懷畏怖，受持學戒。 ^n26a

復次，白淨！舍梨子比丘廣學多聞，守持不忘，積聚博聞。所謂法者，初善、中善、竟亦善，有義有文，具足清淨，顯現梵行，如是諸法，廣學多聞，翫習至千，意所惟觀，明見深達。復次。 ^n26b

復次，白淨！舍梨子比丘得四增上心，現法樂居，易不難得。 ^n26c

復次，白淨！舍梨子比丘修行智慧，觀興衰法，得如是智，聖慧明達，分別曉了，以正盡苦。 ^n26d

復次，白淨！舍梨子比丘諸漏已盡，無復有結，心解脫、慧解脫，於現法中自知自覺，自作證成就遊：生已盡，梵行已立，所作已辦，不更受有，知如真。 ^n26e

白淨！舍梨子比丘成就此五法，汝等應共愛敬尊重。」 ^n27

佛說如是，尊者白淨及諸比丘聞佛所說，歡喜奉行。^n28
