# 善生經

如是我聞： ^n1

一時，佛在羅閱祇耆闍崛山中，與大比丘眾千二百五十人俱。 ^n2

爾時，世尊時到著衣持鉢，入城乞食。 ^n3

時，羅閱祇城內有長者子，名曰善生，清旦出城，詣園遊觀，初沐浴訖，舉身皆濕，向諸方禮，東、西、南、北、上、下諸方，皆悉周遍。 ^n4

爾時，世尊見長者子善生詣園遊觀，初沐浴訖，舉身皆濕，向諸方禮。世尊見已，卽詣其所，告善生言：「汝以何緣，清旦出城，於園林中，舉身皆濕，向諸方禮？」 ^n5

爾時，善生白佛言：「我父臨命終時，遺敕我言：『汝欲禮者，當先禮東方、南方、西方、北方、上方、下方。』我奉承父教不敢違背，故澡浴訖，先叉手東面，向東方禮；南、西、北方，上、下諸方，皆悉周遍。」 ^n6

爾時，世尊告善生曰：「長者子！有此方名耳，非為不有；然我賢聖法中，非禮此六方以為恭敬。」 ^n7

善生白佛言：「唯願世尊善為我說：賢聖法中禮六方法！」 ^n8

佛告長者子：「諦聽！諦聽！善思念之，當為汝說。」 ^n9

善生對曰：「唯然，願樂欲聞！」 ^n10

佛告善生：「若長者、長者子知四結業，不於四處而作惡行，又復能知六損財業，是謂，善生！長者、長者子離四惡行，禮敬六方。今世亦善，後獲善報，今世根基，後世根基，於現法中，智者所稱，獲世一果，身壞命終，生天、善處。 ^n11

善生！當知四結行者：
一者、殺生，二者、盜竊，三者、淫逸，四者、妄語。
是四結行。
云何為四處？
一者、欲，二者、恚，三者、怖，四者、癡。
若長者、長者子於此四處而作惡者，則有損耗。」 ^n12

佛說是已，復作頌曰：
「欲瞋及怖癡，有此四法者；名譽日損減，如月向於晦。」 ^n13

佛告善生：「若長者、長者子於此四處不為惡者，則有增益。」 ^n14

爾時，世尊重作頌曰：
「於欲恚怖癡，不為惡行者；名譽日增廣，如月向上滿。」 ^n15

佛告善生：「六損財業者：
一者、耽湎於酒，二者、博戲，三者、放蕩，四者、迷於伎樂，五者、惡友相得，六者、懈墮。
是為六損財業。 ^n16

善生！若長者、長者子解知四結行，不於四處而為惡行，復知六損財業，是為，善生！於四處得離，供養六方。今善後善，今世根基，後世根基，於現法中，智者所譽，獲世一果，身壞命終，生天、善處。 ^n17

善生！當知飲酒有六失：
一者、失財，二者、生病，三者、鬥諍，四者、惡名流布，五者、恚怒暴生，六者、智慧日損。
善生！若彼長者、長者子飲酒不已，其家產業日日損減。 ^n18

善生！博戲有六失，云何為六？
一者、財產日耗，二者、雖勝生怨，三者、智者所責，四者、人不敬信，五者、為人疏外，六者、生盜竊心。
善生！是為博戲六失。
若長者、長者子博戲不已，其家產業日日損減。 ^n19

放蕩有六失：
一者、不自護身，二者、不護財貨，三者、不護子孫，四者、常自驚懼，五者、諸苦惡法常自纏身，六者、喜生虛妄。
是為放蕩六失。
若長者、長者子放蕩不已，其家財產日日損減。 ^n20

善生！迷於伎樂復有六失：
一者、求歌，二者、求舞，三者、求琴瑟，四者、波內早，五者、多羅槃，六者、首呵那。
是為伎樂六失。
若長者、長者子伎樂不已，其家財產日日損減。 ^n21

惡友相得復有六失：
一者、方便生欺，二者、好喜屏處，三者、誘他家人，四者、圖謀他物，五者、財利自向，六者、好發他過。
是為惡友六失。
若長者、長者子習惡友不已，其家財產日日損減。 ^n22

懈墮有六失：
一者、富樂不肯作務，二者、貧窮不肯勤修，三者、寒時不肯勤修，四者、熱時不肯勤修，五者、時早不肯勤修，六者、時晚不肯勤修，是為懈墮六失。
若長者、長者子懈墮不已，其家財業日日損減。」 ^n23

佛說是已，復作頌曰：
「迷惑於酒者，還有酒伴黨；財產正集聚，隨已復散盡。
飲酒無節度，常喜歌舞戲；晝出遊他家，因此自陷墜。
隨惡友不改，誹謗出家人；邪見世所嗤，行穢人所黜。
好惡著外色，但論勝負事；親要無返復，行穢人所黜。
為酒所荒迷，貧窮不自量；輕財好奢用，破家致禍患。
擲博飲酒，共伺他淫女；翫習卑鄙行，如月向於晦。
行惡能受惡，與惡友同事；今世及後世，終始無所獲。
晝則好睡眠，夜覺多希望；獨昏無善友，不能修家務。
朝夕不肯作，寒暑復懈墮；所為事不究，亦復毀成功。
若不計寒暑，朝夕勤修務；事業無不成，至終無憂患。」 ^n24

佛告善生：「有四怨如親，汝當覺知。何謂為四？
一者、畏伏，二者、美言，三者、敬順，四者、惡友。」 ^n25

佛告善生：「畏伏有四事，云何為四？
一者、先與後奪，二者、與少望多，三者、畏故強親，四者、為利故親。
是為畏伏四事。」 ^n26

佛告善生：「美言親復有四事，云何為四？
一者、善惡斯順，二者、有難捨離，三者、外有善來密止之，四者、見有危事便排擠之。
是為美言親四事。 ^n27

敬順親復有四事，云何為四？
一者、先誑，二者、後誑，三者、現誑，四者、見有小過便加杖之。是為敬順親四事。 ^n28

惡友親復有四事，云何為四？
一者、飲酒時為友，二者、博戲時為友，三者、淫逸時為友，四者、歌舞時為友。
是為惡友親四事。」 ^n29

世尊說此已，復作頌曰：
「畏伏而強親，美言親亦爾；敬順虛誑親，惡友為惡親。
此親不可恃，智者當覺知；宜速遠離之，如避於嶮道。」 ^n30

佛告善生：「有四親可親，多所饒益，為人救護。云何為四？
一者、止非，二者、慈愍，三者、利人，四者、同事。
是為四親可親，多所饒益，為人救護，當親近之。 ^n31

善生！止非有四事，多所饒益，為人救護。云何為四？
一者、見人為惡則能遮止，二者、示人正直，三者、慈心愍念，四者、示人天路。
是為四止非，多所饒益，為人救護。 ^n32

復次，慈愍有四事：一者、見利代喜，二者、見惡代憂，三者、稱譽人德，四者、見人說惡便能抑制。
是為四慈愍，多所饒益，為人救護。 ^n33

利益有四，云何為四？
一者、護彼不令放逸，二者、護彼放逸失財，三者、護彼使不恐怖，四者、屏相教誡。
是為四利人，多所饒益，為人救護。 ^n34

同事有四，云何為四？
一者、為彼不惜身命，二者、為彼不惜財寶，三者、為彼濟其恐怖，四者、為彼屏相教誡。
是為四同事，多所饒益，為人救護。」 ^n35

世尊說是已，復作頌曰：
「制非防惡親，慈愍存他親；利人益彼親，同事齊己親。
此親乃可親，智者所附近；親中無等親，如慈母親子。
若欲親可親，當親堅固親；親者戒具足，如火光照人。」 ^n36

佛告善生：「當知六方，云何為六方？
父母為東方，師長為南方，妻婦為西方，親黨為北方，僮僕為下方，沙門、婆羅門、諸高行者為上方。 ^n37

善生！夫為人子，當以五事敬順父母。云何為五？
一者、供奉能使無乏，二者、凡有所為先白父母，三者、父母所為恭順不逆，四者、父母正令不敢違背，五者、不斷父母所為正業。
善生！夫為人子，當以此五事敬順父母。 ^n38

父母復以五事敬親其子。云何為五？
一者、制子不聽為惡，二者、指授示其善處，三者、慈愛入骨徹髓，四者、為子求善婚娶，五者、隨時供給所須。
善生！子於父母敬順恭奉，則彼方安隱，無有憂畏。 ^n39

善生！弟子敬奉師長復有五事。云何為五？
一者、給侍所須，二者、禮敬供養，三者、尊重戴仰，四者、師有教敕敬順無違，五者、從師聞法善持不忘。
善生！夫為弟子當以此五法敬事師長。 ^n40

師長復以五事敬視弟子。云何為五？
一者、順法調御，二者、誨其未聞，三者、隨其所問令善解義，四者、示其善友，五者、盡以所知誨授不悋。
善生！弟子於師長敬順恭奉，則彼方安隱，無有憂畏。 ^n41

善生！夫之敬妻亦有五事。云何為五？
一者、相待以禮，二者、威嚴不闕，三者、衣食隨時，四者、莊嚴以時，五者、委付家內。
善生！夫以此五事敬待於妻。 ^n42

妻復以五事恭敬於夫。云何為五？
一者、先起，二者、後坐，三者、和言，四者、敬順，五者、先意承旨。
善生！是為夫之於妻敬待，如是則彼方安隱，無有憂畏。 ^n43

善生！夫為人者，當以五事親敬親族。云何為五？一者、給施，二者、善言，三者、利益，四者、同利，五者、不欺。
善生！是為五事親敬親族。 ^n44

親族亦以五事親敬於人。云何為五？
一者、護放逸，二者、護放逸失財，三者、護恐怖，四者、屏相教誡，五者、常相稱歎。
善生！如是敬視親族，則彼方安隱，無有憂畏。 ^n45

善生！主於僮使以五事教授。云何為五？
一者、隨能使役，二者、飲食隨時，三者、賜勞隨時，四者、病與醫藥，五者、縱其休假。
善生！是為五事教授僮使。 ^n46

僮使復以五事奉事其主。云何為五？
一者、早起，二者、為事周密，三者、不與不取，四者、作務以次，五者、稱揚主名。
是為主待僮使，則彼方安隱，無有憂畏。 ^n47

善生！檀越當以五事供奉沙門、婆羅門。云何為五？
一者、身行慈，二者、口行慈，三者、意行慈，四者、以時施，五者、門不制止。
善生！若檀越以此五事供奉沙門、婆羅門。 ^n48

沙門、婆羅門當復以六事而教授之。云何為六？
一者、防護不令為惡，二者、指授善處，三者、教懷善心，四者、使未聞者聞，五者、已聞能使善解，六者、開示天路。
善生！如是檀越恭奉沙門、婆羅門，則彼方安隱，無有憂畏。」 ^n49

世尊說已，重說偈曰：
「父母為東方，師長為南方，妻婦為西方，親族為北方，
僮僕為下方，沙門為上方。諸有長者子，禮敬於諸方；
敬順不失時，死皆得生天。惠施及軟言，利人多所益，
同利等彼己，所有與人共。此四多負荷，任重如車輪；
世間無此四，則無有孝養。此法在世間，智者所撰擇；
行則獲大果，名稱遠流布。嚴飾於牀座，供設上飲食；
供給所當得，名稱遠流布。親舊不相遺，示以利益事；
上下常和同，於此得善譽。先當習伎藝，然後獲財業;
財業既已具，宜當自守護。出財未至奢，當撰擇前人；
欺誑觝突者，寧乞未舉與。積財從小起，如蜂集眾花；
財寶日滋息，至終無損耗。一食知止足，二修業勿怠，
三當先儲積，以擬於空乏，四耕田商賈，擇地而置牧，
五當起塔廟，六立僧房舍，在家勤六業，善修勿失時。
如是修業者，則家無損減；財寶日滋長，如海吞眾流。」 ^n50

爾時，善生白世尊言：「甚善！世尊！實過本望，踰我父教，能使覆者得仰，閉者得開，迷者得悟，冥室燃燈，有目得視。如來所說，亦復如是，以無數方便，開悟愚冥，現清白法。所以者何？佛為如來、至真、等正覺，故能開示，為世明導。今我歸依佛、歸依法、歸依僧，唯願世尊聽我於正法中為優婆塞！自今日始，盡形壽不殺、不盜、不淫、不欺、不飲酒。」 ^n51

爾時，善生聞佛所說，歡喜奉行！^n52
