# 無明經

如是我聞：一時，佛住王舍城迦蘭陀竹園。 ^n1

爾時，尊者大目揵連在王舍城耆闍崛山中。 ^n2

爾時，尊者大目揵連，告諸比丘：「一時，世尊住王舍城，我住耆闍崛山中。我獨一靜處，作如是念：云何名為聖住？ ^n3a

復作是念：若有比丘不念一切相，無相心正受，身作證具足住，是名聖住。 ^n3b

我作是念：我當於此聖住，不念一切相，無相心正受，身作證具足住、多住。多住已，取相心生。 ^n3c

爾時，世尊知我心念，如力士屈申臂頃，以神通力，於竹園精舍沒，於耆闍崛山中現於我前，語我言：目揵連！汝當住於聖住，莫生放逸！ ^n4

我聞世尊教已，即離一切相，無相心正受，身作證具足住。 ^n5

如是至三，世尊亦三來教我：汝當住於聖住，莫生放逸！ ^n6

我聞教已，離一切相，無相心正受，身作證具足住。 ^n7

諸大德！若正說佛子者，則我身是，從佛口生，從法化生，得佛法分。
所以者何？我是佛子，從佛口生，從法化生，得佛法分，以少方便得禪、解脫、三昧、正受。 ^n8

譬如轉輪聖王太子，雖未灌頂，已得王法，不勤方便，能得五欲功德。 ^n9a

我亦如是，為佛之子，不勤方便，得禪、解脫、三昧、正受。 ^n9b

於一日中，世尊以神通力，三至我所，三教授我，以大人處建立於我。」 ^n10

尊者大目揵連說此經已，諸比丘聞其所說，歡喜奉行。^n11
