# 解脫經

如是我聞：一時，佛住舍衛國祇樹給孤獨園。 ^n1

時有一天子，容色絕妙，於後夜時來詣佛所，稽首佛足，退坐一面。其身光明，遍照祇樹給孤獨園。 ^n2

時彼天子白佛言：「比丘！知一切眾生所著、所集，決定解脫，廣解脫，極廣解脫耶？」 ^n3

佛告天子：「我悉知一切眾生所著、所集，決定解脫，廣解脫，極廣解脫。」 ^n4

天子白佛：「比丘云何知一切眾生所著、所集，決定解脫，廣解脫，極廣解脫？」 ^n5

佛告天子：「愛喜滅盡，我心解脫。心解脫已，故知一切眾生所著、所集，決定解脫，廣解脫，極廣解脫。」 ^n6

時彼天子復說偈言：
久見婆羅門，逮得般涅槃，一切怖已過，永超世恩愛。 ^n7

時彼天子聞佛所說，歡喜隨喜，稽首佛足，即沒不現。^n8
