# 四五二

聞如是： ^n1

一時，佛在舍衛國祇樹給孤獨園。 ^n2

爾時，生漏梵志往至世尊所，共相問訊，在一面坐。 ^n3

爾時，生漏梵志白世尊曰：「為有幾劫過去？」 ^n4

佛告梵志：「過去諸劫不可稱計。」 ^n5

梵志白佛：「為可計數不乎？沙門瞿曇恆說三世。云何為三？所謂過去、將來、現在。沙門瞿曇亦知過去、當來、現在之世，唯願沙門演說劫數之義！」 ^n6

佛告梵志：「若當我說因此劫，復次此劫，我既滅度，汝取命終，不知劫數之義。所以然者，如今人壽短促，極壽不過百年。計百年中數劫者，我取滅度，汝既命終，終不知劫數之義。梵志當知：如來亦有此知，具足分別劫數，眾生壽命長短，受其苦樂，皆悉分明。今當與汝引譬，智者以譬喻得解。猶如恆沙之數，亦無有限，無有量，不可計算，過去劫者其數如是，不可稱計，不可籌量。」 ^n7

梵志白佛：「當來劫頗有幾數？」 ^n8

佛告梵志：「亦如恆沙之數，無有齊畔，不可稱計，非算所及。」 ^n9

梵志復問佛：「頗有現在劫、成敗劫乎？」 ^n10

佛告梵志：「有此成劫、敗劫，非一劫、百劫，猶如器皿在危地，終不安住；設當住者要當顛倒。諸世界方域亦復如是，或有劫成，或有劫敗，此數亦復叵計為幾劫成，為幾劫敗。所以然者，生死長遠無有邊際。眾生以無明結覆蓋，漂浪流滯，從今世至後世，從後世至今世，長夜受苦惱，當可厭患去離此惱。是故，梵志！當作是學！」 ^n11

爾時，生漏梵志白世尊言：「沙門瞿曇！甚奇！甚特！知過去當來劫數之義。我今重復自歸沙門瞿曇，唯願沙門瞿曇聽為優婆塞，盡其形壽不敢復殺，乃至飲酒！」 ^n12

爾時，生漏梵志聞佛所說，歡喜奉行！^n13
