# 手聲喻經

如是我聞：一時，佛住舍衛國祇樹給孤獨園。 ^n1

時有異比丘獨靜思惟：云何為我？我何所為？何等是我？我何所住？從禪覺已，往詣佛所，稽首禮足，退住一面，白佛言：「世尊！我獨一靜處，作是思惟：云何為我？我何所為？何法是我？我於何住？」 ^n2

佛告比丘：「今當為汝說於二法，諦聽！善思！云何為二？眼、色為二，耳、聲，鼻、香，舌、味，身、觸，意、法為二，是名二法。 ^n3

比丘！若有說言：沙門瞿曇所說二法，此非為二，我今捨此更立二法。彼但有言數，問已不知，增其疑惑，以非境界故。
所以者何？緣眼、色，生眼識。 ^n4

比丘！彼眼者，是肉形，是內，是因緣，是堅，是受，是名眼肉形內地界。 ^n5

比丘！若眼肉形，若內，若因緣，津澤，是受，是名眼肉形內水界。 ^n6

比丘！若彼眼肉形，若內，若因緣，明暖，是受，是名眼肉形內火界。 ^n7

比丘！若彼眼肉形，若內，若因緣，輕飄動搖，是受，是名眼肉形內風界。 ^n8

比丘！譬如兩手和合，相對作聲。 ^n9

如是緣眼、色，眼識，三事和合觸，觸俱生受、想、思。 ^n10a

此等諸法，非我、非常，是無常之我，非恆、非安隱、變易之我。
所以者何？比丘！謂生、老、死、沒、受生之法。 ^n10b

比丘！諸行如幻、如炎，剎那時頃盡朽。 ^n10c

不實來、實去。 ^n10d

是故比丘！於空諸行，當知、當喜、當念，空諸行，常、恆、住、不變易法空，無我、我所。 ^n11

譬如明目士夫，手執明燈，入於空室，彼空室觀察。 ^n12

如是比丘！於一切空行，心觀察、歡喜，於空法行常、恆、住、不變易法，空我、我所。 ^n13

如眼，耳、鼻、舌、身、意、法因緣生意識，三事和合觸，觸俱生受、想、思。此諸法無我、無常，乃至空我、我所。 ^n14

比丘！於意云何？眼是常、為非常耶？」 ^n15a

答言：「非常，世尊！」 ^n15b

復問：「若無常者，是苦耶？」 ^n15c

答言：「是苦，世尊？」 ^n15d

復問：「若無常、苦，是變易法，多聞聖弟子寧於中見我、異我、相在不？」 ^n15e

答言：「不也，世尊！」 ^n15f

「耳、鼻、舌、身、意，亦復如是。 ^n16

如是多聞聖弟子，於眼生厭，厭故不樂，不樂故解脫，解脫知見：我生已盡、梵行已立、所作已作、自知不受後有。 ^n17a

耳、鼻、舌、身、意，亦復如是。」 ^n17b

時彼比丘聞世尊說《合手聲譬經教》已，獨一靜處，專精思惟，不放逸住，乃至自知不受後有，成阿羅漢。^n18
