# 其道經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「我今當說有身集趣道，及有身集滅道。 ^n2

云何有身集趣道？ ^n3a

愚癡無聞凡夫，不如實知色集、色滅、色味、色患、色離。不如實知故，樂色、歎色、著色、住色；樂色、歎色、著色、住色故愛樂取，緣取有，緣有生，緣生老病死、憂悲惱苦，如是純大苦聚生。 ^n3b

如是受、想、行、識，〔亦如是〕廣說。 ^n3c

是名有身集趣道。 ^n3d

比丘！有身集趣道，當知即是苦集趣道。 ^n3e

云何有身集滅道？ ^n4a

多聞聖弟子，如實知色，色集、色滅、色味、色患、色離。如實知故，於色不樂、不歎、不著、不住；不樂、不歎、不著、不住故，彼色愛樂滅，愛樂滅則取滅，取滅則有滅，有滅則生滅，生滅則老病死憂悲惱苦純大苦聚滅。 ^n4b

如色，受、想、行、識亦如是。 ^n4c

是名有身滅道跡。 ^n4d

有身滅道跡，則是苦滅道跡，是故說有身滅道跡。」 ^n4e

佛說此經已，諸比丘聞佛所說，歡喜奉行。 ^n5

如當說，有及當知，亦如是說。^n6
