# 良馬經

如是我聞：一時，佛住王舍城迦蘭陀竹園。 ^n1

爾時，世尊告諸比丘：「世間有三種良馬，何等為三？謂有馬捷疾具足、非色具足、非形體具足；有馬捷疾具足、色具足、非形體具足；有馬捷疾具足、色具足、形體具足。 ^n2

如是於此法律有三種善男子，何等為三？有善男子捷疾具足、非色具足、非形體具足；有善男子捷疾具足、色具足、非形體具足；有善男子捷疾具足、色具足、形體具足。 ^n3

何等為善男子捷疾具足、非色具足、非形體具足？謂善男子此苦聖諦如實知、此苦集聖諦如實知、此苦滅聖諦如實知、此苦滅道跡聖諦如實知。如是知、如是見已，欲有漏心解脫、有有漏心解脫、無明有漏心解脫：我生已盡、梵行已立、所作已作、自知不受後有，是名捷疾具足。 ^n4a

云何非色具足？若有問阿毗曇、律，乃至不能為決定解說，是名色不具足。 ^n4b

何等非形體具足？謂非名聞大德，乃至不感湯藥、眾具，是名形體不具足。 ^n4c

是名善男子捷疾具足、非色具足、非形體具足。 ^n4d

何等為善男子捷疾具足、色具足、非形體具足？謂善男子此苦聖諦如實知，乃至不受後有，是名捷疾具足。 ^n5a

云何色具足？謂若有問阿毗曇、毗尼，乃至能為決定解說，是名色具足。 ^n5b

何等為非形體具足？謂非名聞大德，乃至不能感湯藥、眾具。 ^n5c

是名善男子捷疾具足、色具足、非形禮具足。 ^n5d

何等為善男子捷疾具足、色具足、形體具足？謂善男子此苦聖諦如實知，乃至不受後有，是名捷疾具足。 ^n6a

何等為色具足？謂善男子若有問阿毘曇、毘尼，乃至能為決定解說，是名色具足。 ^n6b

何等為形體具足？謂善男子名聞大德，乃至能感湯藥、眾具，是名形體具足。 ^n6c

是名善男子捷疾具足、色具足、形體具足。」 ^n6d

佛說此經已，諸比丘聞佛所說，歡喜奉行。^n7
