# 瞿迦梨經

如是我聞：一時，佛住王舍城迦蘭陀竹園。 ^n1

時有瞿迦梨比丘，是提婆達多伴黨，來詣佛所，稽首佛足，退坐一面。 ^n2

爾時，世尊告瞿迦梨比丘：「瞿迦梨！汝何故於舍利弗、目揵連清淨梵行所起不清淨心，長夜當得不饒益苦。」 ^n3

瞿迦梨比丘白佛言：「世尊！我今信世尊語，所說無異，但舍利弗、大目揵連心有惡欲。」 ^n4

如是第二，第三說。瞿迦梨比丘提婆達多伴黨，於世尊所，再三說中，違反不受，從座起去。去已，其身周遍生諸皰瘡，皆如粟，漸漸增長皆如桃李。 ^n5

時瞿迦梨比丘患苦痛，口說是言：「極燒！極燒！」膿血流出、身壞命終，生大缽曇摩地獄。 ^n6

時有三天子，容色絕妙，於後夜時，來詣佛所，稽首佛足，退坐一面。 ^n7

時一天子白佛言：「瞿迦梨比丘，提婆達多伴黨，今已命終。」 ^n8

時第二天子作是言：「諸尊當知！瞿迦梨比丘命終，墮地獄中。」 ^n9

第三天子即說偈言：
士夫生世間，斧在口中生，還自斬其身，斯由其惡言。應毀便稱譽，應譽而便毀，其罪生於口，死墮惡道中。博弈亡失財，是非為大咎，毀佛及聲聞，是則為大過。 ^n10

彼三天子說是偈已，即沒不現。 ^n11

爾時，世尊夜過晨朝，來入僧中，於大眾前，敷座而坐。告諸比丘：「昨後夜時，有三天子來詣我所，稽首我足，退坐一面。第一天子語我言：世尊！瞿迦梨比丘、提婆達多伴黨，今已命終。第二天子語餘天子言：瞿迦梨比丘命終，隨地獄中。第三天子即說偈言：
士夫生世間，斧在口中生，還自斬其身，斯由其惡言。應毀便稱譽，應譽而便毀，其罪口中生，死則墮惡道。 ^n12a

說是偈已，即沒不現。諸比丘！汝等欲聞生阿浮陀地獄眾生，其壽齊限不？」 ^n12b

諸比丘白佛：「今正是時，唯願世尊為諸大眾，說阿浮陀地獄眾生壽命齊限。諸比丘聞已，當受奉行。」 ^n13

佛告比丘：「諦聽，善思，當為汝說。 ^n14

譬如拘薩羅國四斗為一阿羅，四阿羅為一獨籠那，十六獨籠那為一闍摩那，十六闍摩那為一摩尼，二十摩尼為一佉梨，二十佉梨為一倉，滿中芥子。 ^n15

若使有人百年、百年取一芥子，如是乃至滿倉芥子都盡，阿浮陀地獄眾生壽命猶故不盡。 ^n16

如是二十阿浮陀地獄眾生壽，等一尼羅浮陀地獄眾生壽。二十尼羅浮陀地獄眾生壽，等一阿吒吒地獄眾生壽。二十阿吒吒地獄眾生壽，等一阿波波地獄眾生壽。二十阿波波地獄眾生壽，等一阿休休地獄眾生壽。二十阿休休地獄眾生壽，等一優缽羅地獄眾生壽。二十優缽羅地獄眾生壽，等一缽曇摩地獄眾生壽。二十缽曇摩地獄眾生壽，等一摩訶缽曇摩地獄眾生壽。 ^n17

比丘！彼瞿迦梨比丘命終，隨摩訶缽曇摩地獄中，以彼於尊者舍利弗、大目揵連比丘，生惡心誹謗故。 ^n18

是故諸比丘！當作是學：於彼燒〔燋炷〕所，尚不欲毀壞，況毀壞有識眾生！」 ^n19

佛告諸比丘：「當如是學！」 ^n20

佛說此經已，諸比丘聞佛所說，歡喜奉行。^n21
