# 三受經

如是我聞：一時，佛住王舍城迦蘭陀竹園。 ^n1

爾時，尊者羅睺羅往詣佛所，稽首佛足，退坐一面，白佛言：「世尊！云何知、云何見，我此識身及外境界一切相，得無有我、我所見、我慢、繫著、使？」 ^n2

佛告羅睺羅：「有三受：苦受、樂受、不苦不樂受。 ^n3

觀於樂受，為斷樂受、貪使故，於我所修梵行。斷苦受、瞋恚使故，於我所修梵行；斷不苦不樂受、癡使故，於我所修梵行。 ^n4

羅睺羅！若比丘樂受、貪使，已斷、已知；苦受、恚使，已斷、已知；不苦不樂受、癡使，已斷、已知者，是名比丘斷除愛欲、〔轉〕去諸結、慢無間等、究竟苦邊。」 ^n5

爾時，世尊即說偈言：
樂受所受時，則不知樂受，貪使之所使，不見出要道。
苦受所受時，則不知苦受，瞋恚使所使，不見出要道。
不苦不樂受，正覺之所說，不善觀察者，終不度彼岸。
比丘勤精進，正知不動轉，如此一切受，慧者能覺知。
覺知諸受者，現法盡諸漏，明智者命終，不墮於眾數，
眾數既已斷，永處般涅槃。 ^n6

佛說此經已，尊者羅睺羅聞佛所說，歡喜奉行。^n7
