# 四○八

聞如是： ^n1

一時，佛在舍衛國衹樹給孤獨園。 ^n2

爾時，世尊告諸比丘：「有十事功德，如來與諸比丘說禁戒。
云何為十？ ^n3

所謂承事聖眾； ^n4a

和合將順； ^n4b

安隱聖眾； ^n4c

降伏惡人； ^n4d

使諸慚愧比丘不令有惱； ^n4e

不信之人使立信根； ^n4f

已有信者倍令增益； ^n4g

於現法中得盡有漏； ^n4h

亦令後世諸漏之病皆悉除盡； ^n4i

復令正法得久住世，常念思惟當何方便正法久存。 ^n4j

是謂，比丘！十法功德，如來與諸比丘而說禁戒。
是故，比丘！當求方便，成就禁戒，勿令有失。如是，比丘！當作是學！」 ^n5

爾時，諸比丘聞佛所說，歡喜奉行！^n6
