# 頻鞞娑羅王迎佛經

我聞如是： ^n1

一時，佛遊摩竭陀國，與大比丘眾俱，比丘一千悉無著、至真，本皆編髮，往詣王舍城摩竭陀邑。 ^n2

於是，摩竭陀王頻鞞娑邏聞世尊遊摩竭陀國，與大比丘眾俱，比丘一千悉無著、至真，本皆編髮，來此王舍城摩竭陀邑。摩竭陀王頻鞞娑邏聞已，卽集四種軍，象軍、馬軍、車軍、步軍。集四種軍已，與無數眾俱，長一由延，往詣佛所。 ^n3

於是，世尊遙見摩竭陀王頻鞞娑邏來，則便避道，往至善住尼拘類樹王下，敷尼師檀，結跏趺坐，及比丘眾。 ^n4

摩竭陀王頻鞞娑邏遙見世尊在林樹間，端正姝好，猶星中月，光耀煒曄，晃若金山，相好具足，威神巍巍，諸根寂定，無有蔽礙，成就調御，息心靜默。見已下車，若諸王剎利以水灑頂，得為人主，整御大地，有五儀式，一者劍，二者蓋，三者天冠，四者珠柄拂，五者嚴飾屣，一切除卻，及四種軍。步進詣佛，到已作禮，三自稱名姓：「世尊！我是摩竭陀王洗尼頻鞞娑邏。」如是至三。 ^n5

於是，世尊告曰：「大王！如是！如是！汝是摩竭陀王洗尼頻鞞娑邏。」 ^n6

於是，摩竭陀王洗尼頻鞞娑邏再三自稱名姓已，為佛作禮，卻坐一面。諸摩竭陀人或禮佛足，卻坐一面；或問訊佛，卻坐一面；或叉手向佛，卻坐一面；或遙見佛已，默然而坐。 ^n7

爾時，尊者鬱毘邏迦葉亦在眾坐，尊者鬱毘羅迦葉是摩竭陀人意之所係，謂大尊師是無著真人。 ^n8

於是，摩竭陀人悉作是念：沙門瞿曇從鬱毘羅迦葉學梵行耶？為鬱毘羅迦葉從沙門瞿曇學梵行耶？ ^n9

爾時，世尊知摩竭陀人心之所念，便向尊者鬱毘羅迦葉而說頌曰：
「鬱毘見何等？斷火來就此；迦葉為我說，所由不事火。」
飲食種種味，為欲故事火；生中見如此，是故不樂事。
「迦葉意不樂，飲食種種味；何不樂天人？迦葉為我說。」
見寂靜滅盡，無為不欲有，更無有尊天，是故不事火。
世尊為最勝，世尊不邪思，了解覺諸法，我受最勝法。 ^n10

於是，世尊告曰：「迦葉！汝今當為現如意足，令此眾會咸得信樂。」 ^n11

於是，尊者鬱毘羅迦葉卽如其像作如意足，便在坐沒，從東方出，飛騰虛空，現四種威儀，一行、二住、三坐、四臥。
復次，入於火定，尊者鬱毘羅迦葉入火定已，身中便出種種火焰，青、黃、赤、白中水精色，下身出火，上身出水；上身出火，下身出水。
如是南、西、北方，飛騰虛空，現四種威儀，一行、二住、三坐、四臥。
復次，入於火定，尊者鬱毘羅迦葉入火定已，身中便出種種火焰，青、黃、赤、白中水精色，下身出火，上身出水；上身出火，下身出水。 ^n12

於是，尊者鬱毘羅迦葉現如意足已，為佛作禮，白曰：「世尊！佛是我師，我是佛弟子，佛具一切智，我無一切智。」 ^n13

世尊告曰：「如是，迦葉！如是，迦葉！我有一切智，汝無一切智。」 ^n14

爾時，尊者鬱毘羅迦葉因自己故，而說頌曰：
昔無所知時，為解脫事火；雖老猶生盲，邪不見真際。
我今見上跡，無上龍所說；無為盡脫苦，見已生死盡。 ^n15

諸摩竭陀人見如此已，便作是念：沙門瞿曇不從鬱毘羅迦葉學梵行，鬱毘羅迦葉從沙門瞿曇學梵行也。 ^n16

世尊知諸摩竭陀人心之所念，便為摩竭陀王洗尼頻鞞娑邏說法，勸發渴仰，成就歡喜。無量方便為彼說法，勸發渴仰，成就歡喜已，如諸佛法，先說端正法，聞者歡悅。謂說施、說戒、說生天法，毀呰欲為災患，生死為穢，稱歎無欲為妙道品白淨。 ^n17

世尊為彼大王說之，佛已知彼有歡喜心、具足心、柔軟心、堪耐心、昇上心、一向心、無疑心、無蓋心，有能、有力堪受正法。謂如諸佛所說正要，世尊卽為彼說苦、集、滅、道。 ^n18

「大王！色生滅，汝當知色生滅。
大王！覺、想、行、識生滅，汝當知識生滅。 ^n19a

大王！猶如大雨時，水上之泡或生或滅。 ^n19b

大王！色生滅亦如是，汝當知色生滅。
大王！覺、想、行、識生滅，汝當知識生滅。 ^n19c

大王！若族姓子知色生滅，便知不復生當來色。
大王！若族姓子知覺、想、行、識生滅，便知不復生當來識。 ^n20

大王！若族姓子知色如真，便不著色，不計色，不染色，不住色，不樂色是我。
大王！若族姓子知覺、想、行、識如真，便不著識，不計識，不染識，不住識，不樂識是我。 ^n21

大王！若族姓子不著色，不計色，不染色，不住色，不樂色是我者，便不復更受當來色。
大王！若族姓子不著覺、想、行、識，不計識，不染識，不住識，不樂識是我者，便不復更受當來識。 ^n22

大王！此族姓子無量、不可計、無限，得息寂。若捨此五陰已，則不更受陰也。」 ^n23

於是，諸摩竭陀人而作是念：「若使色無常，覺、想、行、識無常者，誰活？誰受苦樂？」 ^n24

世尊卽知摩竭陀人心之所念，便告比丘：「愚癡凡夫不有所聞，見我是我而著於我，但無我、無我所，空我、空我所，法生則生，法滅則滅，皆由因緣合會生苦。若無因緣，諸苦便滅。眾生因緣會相連續，則生諸法。 ^n25

如來見眾生相連續生已，便作是說：有生有死，我以清淨天眼出過於人，見此眾生死時、生時，好色、惡色，或妙、不妙，往來善處及不善處，隨此眾生之所作業，見其如真。 ^n26

若此眾生成就身惡行，口、意惡行，誹謗聖人，邪見成就邪見業；彼因緣此，身壞命終，必至惡處，生地獄中。 ^n27a

若此眾生成就身善行，口、意善行，不誹謗聖人，正見成就正見業；彼因緣此，身壞命終，必昇善處，乃至天上。 ^n27b

我知彼如是，然不語彼：此是「我」為能覺、能語、作教、作起、教起，謂彼彼處受善惡業報。於中或有作是念：此不相應，此不得住，其行如法。 ^n28

因此生彼，若無此因便不生彼；因此有彼，若此滅者，彼便滅也。所謂緣無明有行，…乃至緣生有老死；若無明滅，則行便滅，…乃至生滅則老死滅。 ^n29

大王！於意云何？色為有常？為無常耶？」 ^n30a

答曰：「無常也，世尊！」 ^n30b

復問曰：「若無常者，是苦？非苦耶？」 ^n30c

答曰：「苦、變易也，世尊！」 ^n30d

復問曰：「若無常、苦、變易法者，是多聞聖弟子頗受『是我，是我所，我是彼所』耶？」 ^n30e

答曰：「不也，世尊！」 ^n30f

「大王！於意云何？覺、想、行、識為有常？為無常耶？」 ^n31a

答曰：「無常也，世尊！」 ^n31b

復問曰：「若無常者，是苦？非苦耶？」 ^n31c

答曰：「苦、變易也，世尊！」 ^n31d

復問曰：「若無常、苦、變易法者，是多聞聖弟子頗受『是我，是我所，我是彼所』耶？」 ^n31e

答曰：「不也，世尊！」 ^n31f

「大王！是故汝當如是學：若有色，或過去、或未來、或現在，或內、或外，或麁、或細，或好、或惡，或近、或遠；彼一切非我，非我所，我非彼所，當以慧觀知如真。 ^n32a

大王！若有覺、想、行、識，或過去、或未來、或現在，或內、或外，或麁、或細，或好、或惡，或近、或遠；彼一切非我，非我所，我非彼所，當以慧觀知如真。 ^n32b

大王！若多聞聖弟子如是觀者，彼便厭色，厭覺、想、行、識，厭已便無欲，無欲已便得解脫，解脫已便知解脫：生已盡，梵行已立，所作已辦，不更受有，知如真。」 ^n33

佛說此法時，摩竭陀王洗尼頻鞞娑邏遠塵離垢，諸法法眼生，及八萬天、摩竭陀諸人萬二千遠塵離垢，諸法法眼生。 ^n34

於是，摩竭陀王洗尼頻鞞娑邏見法得法，覺白淨法，斷疑度惑，更無餘尊，不復從他，無有猶豫，已住果證，於世尊法得無所畏，卽從座起，稽首佛足，白曰：「世尊！我今自歸於佛、法及比丘眾，唯願世尊受我為優婆塞！從今日始，終身自歸，乃至命盡。」 ^n35

佛說如是，摩竭陀王洗尼頻鞞娑邏及八萬天、摩竭諸人萬二千及千比丘聞佛所說，歡喜奉行。^n36
