# 空閒處經

如是我聞：一時，佛在拘薩羅人間遊行，住止空閑無聚落處，與比丘眾夜宿其中。 ^n1

爾時，世尊為諸比丘說隨順阿練若法。 ^n2

時娑婆世界主梵天王作是念：今者世尊在拘薩羅人間遊行，住一空閑無聚落處，與諸大眾止宿空野。 ^n3

爾時，世尊為諸大眾說隨順空法，我今當往隨順讚歎。 ^n4

譬如力士屈伸臂頃，於梵天沒，住於佛前，稽首佛足，退坐一面，而說偈言：
習近邊床坐，斷除諸煩惱。若不樂空閑，入眾自攝護。自調伏其心，家家行乞食，攝持於諸根，專精繫心念，然後習空閑，阿練若床坐，遠離諸恐怖，無畏安隱住。若彼諸兇險，惡蛇眾毒害，黑雲大闇冥，震雷曜電光，離諸煩惱故，晝夜安隱住。如我所聞法，乃至不究竟，獨一修梵行，不畏千死魔，若修於覺道，不畏於萬數。一切須陀洹，或得斯陀含，及阿那含者，其數亦無量，不能定其數，恐怖於妄說。 ^n5

時娑婆世界主梵天王，聞佛所說，歡喜隨喜已，為佛作禮，即沒不現。^n6
