# 四二六

聞如是： ^n1

一時，佛在羅閱城迦蘭陀竹園所，與大比丘眾五百人俱。 ^n2

時，尊者大均頭在靜寂之處，興此念想：諸前後中央之見，云何得知？ ^n3

爾時，大均頭到時，著衣持鉢，到世尊所，頭面禮足，在一面坐。
爾時，均頭白世尊言：「今此諸見，前後相應，云何得滅此見？又使餘者不生？」 ^n4

世尊告曰：「於是，均頭！此見所出與所滅之處，皆是無常、苦、空。均頭知之，當建此意。 ^n5

夫見之法六十二種，要當住十善之地，除去此見。
云何為十？於是，均頭！他好殺生，我等應當不殺；他好盜，我不盜；他犯梵行，我行梵行；他妄語，我不行妄語；他行兩舌鬥亂彼此、綺語、惡口、嫉妬、恚、邪見，我行正見。
均頭當知：如從惡道得值正道，如從邪見得至正見，迴邪就正，猶如有人自己沒溺，復欲渡人者，終無此理。
己未滅度，欲使他人滅度者，此事不然。
如有人自不沒溺，便能渡人，可有此理。
今亦如是，自般涅槃，復使他人取滅度者，可有此理。 ^n6

是故，均頭當念：離殺，不殺滅度；離盜，不盜滅度；離淫，不淫滅度；離妄語，不妄語滅度；離綺語，不綺語滅度；離麁言，不麁言滅度；離鬥亂彼此，不鬥亂彼此滅度；離嫉妬，不嫉妬滅度；離恚，不恚滅度；離邪見，得正見滅度。 ^n7

均頭當知：若凡夫之人便生此念：『為有我耶？為無我耶？有我無我耶？世有常耶？世無常耶？世有邊耶？世無邊耶？命是身耶？為命異身異耶？如來死耶？如來不死耶？為有死耶？為無死耶？為誰造此世？』生諸邪見：『為是梵天造此世？為是地主施設此世？又梵天造此眾生，地主造此世間；眾生本無今有，已有便滅。』凡夫之人無聞、無見，便生此念。」 ^n8

爾時，世尊便說此偈：
自然有梵天，此是梵志語；此見不真正，如彼之所見：
我主生蓮華，梵天於中出；地主生梵天，自生不相應。
地主剎利種，梵志之父母；云何剎利子，梵志還相生？
尋其所生處，諸天之所說；此是歎譽言，還自著羇難。
梵天生人民，地主造世間；或言餘者造，此語誰者審？
恚欲之所惑，三事共合集；心不得自在，自稱我世勝。
天神造世間，亦非梵天生；設復梵天造，此非虛妄耶？
尋跡遂復多，審諦方言虛；其行各各異，此行不審實。 ^n9

「均頭當知：眾生之類所見不同，其念各異。此諸見者皆是無常，其有懷抱此見，則是無常變易之法。
若他人殺生，我等當離殺生；設他盜者，當遠離之；不習其行，專其心意，不使錯亂，思惟挍計，邪見所興，乃至十惡之法皆當去離，不習其行。若他瞋恚，我等學於忍辱；他人懷嫉妬，我當捨離；他興憍慢，我念捨離；若他自稱、毀餘人，我等不自稱、不毀他人；他人不少欲，我等當學少欲；他人犯戒，我修其戒；他人有懈怠，我當精進；他人不行三昧，我行三昧。當作是學！他人愚惑，我行智慧。其能觀察分別其法者，邪見消滅，餘者不生。」 ^n10

是時，均頭受如來教已，在閑靜之處，思惟挍計所以族姓子出家學道，著三法衣，修無上梵行：生死已盡，梵行已立，所造已辦，更不復受有，如實知之。是時，均頭便成阿羅漢。 ^n11

爾時，均頭聞佛所說，歡喜奉行！^n12
