# 二四一

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「今有四人，聰明勇悍，博古明今，法法成就。
云何為四？比丘多聞博古明今，在大眾中最為第一。比丘尼多聞博古明今，在大眾中最為第一。優婆塞多聞博古明今，在大眾中最為第一。優婆斯多聞博古明今，在大眾中最為第一。
是謂比丘！有此四人在大眾中最為第一。」 ^n3

爾時，世尊便說此偈：
勇悍無所畏，多聞能說法；在眾為師子，能除怯弱法。
比丘戒成就，比丘尼多聞；優婆塞有信，優婆斯亦爾。
在眾為第一，若能和順眾；欲知此義者，如日初出時。 ^n4

「是故，諸比丘！當學博古明今，法法成就。如是，諸比丘！當作是學！」 ^n5

爾時，諸比丘聞佛所說，歡喜奉行！^n6
