# 疾病經

如是我聞：一時，佛住迦毗羅衛國尼拘律園中。 ^n1

時有眾多釋氏，集論議堂，作如是論議。 ^n2

時有釋氏語釋氏難提：「我有時得詣如來恭敬供養，有時不得；有時得親近供養知識比丘，有時不得。又復不知有諸智慧優婆塞，有餘智慧優婆塞、智慧優婆夷疾病困苦，復云何教化、教誡說法？今當共往詣世尊所，問如此義，如世尊教，當受奉行。」 ^n3

爾時，難提與諸釋氏，俱詣佛所，稽首禮足，退住一面，白佛言：「世尊！我等諸釋氏，集論議堂，作如是論議：有諸釋氏語我言：難提！我等或時見如來恭敬供養，或時不見；或時往見諸知識比丘親近供養，或時不得。如是廣說，乃至如佛所教誡，當受奉行。我等今日請問世尊：若智慧優婆塞，有餘智慧優婆塞、優婆夷疾病困苦，云何教化、教誡說法？」 ^n4

佛告難提：「若有智慧優婆塞，當詣餘智慧優婆塞、優婆夷疾病困苦者所，以三種穌息處而教授之，言：仁者！汝當成就於佛不壞淨，於法、僧不壞淨。以是三種穌息處而教授已。 ^n5

當復問言：汝顧戀父母不？ ^n6

彼若有顧戀父母者，當教令捨，當語彼言：汝顧戀父母，得活者可顧戀耳，既不由顧戀而得活，用顧戀為？ ^n7

彼若言：不顧戀父母者，當歎善隨喜。 ^n8

當復問言：汝於妻子、奴僕、錢財、諸物，有顧念不？ ^n9

若言顧念，當教令捨，如捨顧戀父母法。 ^n10

若言不顧念，歎善隨喜。 ^n11

當復問言：汝於人間五欲顧念以不？ ^n12

若言顧念，當為說言：人間五欲，惡露不淨，敗壞臭處，不如天上勝妙五欲。教令捨離人間五欲，教令志願天上五欲。 ^n13

若復彼言：心已遠離人間五欲，先已顧念天勝妙欲。歎善隨喜。 ^n14

復語彼言：天上妙欲，無常、苦、空、變壞之法。諸天上有身，勝天五欲。 ^n15

若言已捨顧念天欲，顧念有身勝欲。歎善隨喜。 ^n16

當復教言：有身之欲，亦復無常、變壞之法，有行滅涅槃、出離之樂，汝當捨離有身顧念，樂於涅槃寂滅之樂，為上為勝！彼聖弟子已能捨離有身顧念，樂涅槃者，歎善隨喜。如是難提！彼聖弟子，先後次第教誡教授，令得不起、涅槃，猶如比丘百歲壽命，解脫涅槃。」 ^n17

佛說此經已，釋氏難提等聞佛所說，歡喜隨喜，作禮而去。^n18
