# 法經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「當為汝等演說二法，諦聽！善思！何等為二？ ^n2

眼、色為二，耳、聲，鼻、香，舌、味，身、觸，意、法為二，是名二法。 ^n3

若有沙門、婆羅門作如是說：是非二者，沙門瞿曇所說二法，此非為二。彼自以意說二法者，但有言說，〔問〕已不知，增其疑惑，以非其境界故。
所以者何？ ^n4

緣眼、色，眼識生，〔三事和合觸〕，觸生受──若苦、若樂、不苦不樂。若於此受集、受滅、受味、受患、受離不如實知者，種貪欲身觸、種瞋恚身觸、種戒取身觸、種我見身觸，亦種殖增長諸惡不善法，如是純大苦〔聚〕皆從集生。 ^n5a

如是耳、鼻、舌、身；意、法緣，生意識，三事和合觸，廣說如上。 ^n5b

復次，眼緣色，生眼識，三事和合觸，觸緣受──若苦、若樂、不苦不樂。於此諸受集、滅、 味、患、離〔如實知〕，如實知已，不種貪欲身觸、不種瞋恚身觸、不種戒取身觸、不種我見身觸，不種諸惡不善法。如是諸惡不善法滅，純大苦聚滅。 ^n6a

耳、鼻、舌、身；意、法，亦復如是。」 ^n6b

佛說此經已，諸比丘聞佛所說，歡喜奉行。^n7
