# 三七三

聞如是： ^n1

一時，佛在舍衛國鹿野苑中，與大比丘眾五百人俱。 ^n2

是時，波呵羅阿須倫及牟提輪天子，非時至世尊所，頭面禮足，在一面坐。 ^n3

是時，如來問阿須倫曰：「汝等甚樂大海中乎？」 ^n4

阿須倫白佛言：「實樂，非為不樂。」 ^n5

世尊告曰：「大海之中有何奇特之法，汝等見已，於中娛樂？」 ^n6

阿須倫白佛言：「大海之中有八未曾有之法，諸阿須倫娛樂其中。
云何為八？ ^n7

於是，大海之中極深且廣，是謂初未曾有之法。 ^n8a

復次，大海有此神德，四大江河，一一河者將從五百以投大海，便失本名字，是謂第二未曾有法。 ^n8b

復次，大海皆同一味，是謂第三未曾有法。 ^n8c

復次，大海以時潮賀，不失時節，是謂第四未曾有之法。 ^n8d

復次，大海鬼神所居，有形之類無不在大海中者，是謂第五未曾有之法。 ^n8e

復次，大海之中皆容極大之形，百由旬形、千由旬形……乃至七千由旬形，亦不逼迮，是謂第六未曾有之法。 ^n8f

復次，大海之中出若干種珍寶：硨𤦲、瑪瑙、真珠、琥珀、水精、琉璃，是謂第七未曾有之法。 ^n8g

復次，大海之中下有金沙，又有須彌山，四寶所成，是謂第八未曾有之法。
此名八未曾有之法，使諸阿須倫娛樂其中。」 ^n8h

是時，阿須倫白世尊：「如來法中有何奇特，使諸比丘見已，娛樂其中？」 ^n9

佛告阿須倫曰：「有八未曾有之法，使諸比丘娛樂其中。
云何為八？ ^n10

又我法中戒律具足，無放逸行，是謂初未曾有之法。諸比丘見已，娛樂其中，如彼大海極深且廣。 ^n11a

復次，我法中有四種姓，於我法中作沙門，不錄前名，更作餘字，猶如彼海，四大江河皆投于海而同一味，更無餘名，是謂第二未曾有之法。 ^n11b

復次，我法中施設禁戒，相隨亦不越敍，是謂第三未曾有之法。 ^n11c

復次，我法中皆同一味，所謂賢聖八品道味，是謂第四未曾有之法也，如彼大海悉同一味。 ^n11d

復次，我法中種種法充滿其中，所謂四意止、四意斷、四神足、五根、五力、七覺意、八真直行，諸比丘見已，娛樂其中，如彼大海諸神居其中，是謂第五未曾有之法。 ^n11e

復次，我法中有種種珍寶，所謂念覺意寶、法覺意寶、精進覺意寶、喜覺意寶、猗覺意寶、定覺意寶、護覺意寶，是謂第六未曾有之法。諸比丘見已，娛樂其中，如彼大海出種種珍寶。 ^n11f

復次，我法中諸有眾生之類，剃除鬚髮，著三法衣，出家學道，於無餘涅槃界而取滅度。然我法中無有增減，如彼大海，諸河投之無有增減，是謂第七未曾有之法，諸比丘見已，娛樂其中。 ^n11g

復次，我法中有金剛三昧，有滅盡三昧，一切光明三昧，得不起三昧，種種三昧不可稱計，諸比丘見已娛樂，如彼大海下有金沙，是謂第八未曾有之法。
諸比丘見已，娛樂其中，於我法中有此八未曾有之法，諸比丘於其中甚自娛樂。」 ^n11h

是時，阿須倫白世尊曰：「如來法中使有一未曾有法者，勝彼海中八未曾有之法，百倍、千倍不可為比，所謂賢聖八道是也。善哉！世尊！快說斯言。」 ^n12

爾時，世尊漸與說法，所謂施論、戒論、生天之論，欲不淨想，漏為大患，出要為妙。 ^n13

爾時，世尊以見彼心開意解，諸佛世尊常所說法：苦、集、盡、道，盡與說之。 ^n14

爾時，阿須倫便作是念：應有五諦，今世尊但說四諦，與諸天說五諦。 ^n15

是時，天子卽於座上得法眼淨。 ^n16

時阿須倫白世尊言：「善哉！世尊！快說斯言，今欲還所在。」 ^n17

世尊告曰：「宜知是時。」
卽從座起，頭面禮足，復道而去。 ^n18

時，天子語阿須倫曰：「汝今所念極為不善，云：『如來與諸天說五諦，與我說四諦。』所以然者，諸佛世尊終無二言，諸佛終不捨眾生，說法亦無懈倦，說法亦復無盡，亦復不選擇人與說法，平等心而說法，有四諦：苦、集、盡、道，汝今莫作是念，而呰如來言有五諦。」 ^n19

是時，阿須倫報曰：「我今所造不善，自當懺悔！要當至如來所便問此義。」 ^n20

爾時，阿須倫及天子聞佛所說，歡喜奉行！^n21
