# 舍利弗經

如是我聞：一時，佛住舍衛國祇樹給孤獨園。 ^n1

爾時，尊者舍利弗詣尊者阿難所，問訊慰勞已，退住一面。尊者舍利弗語尊者阿難：「欲有所問，寧有閑暇為記說不？」 ^n2

尊者阿難語舍利弗：「隨意所問，知者當答。」 ^n3

舍利弗問尊者阿難：「為斷幾法，如來、應、等正覺所知所見，記說彼人得須陀洹，不墮惡趣法，決定向正覺，七有天人往生，究竟苦邊？」 ^n4

尊者阿難語尊者舍利弗：「斷四法、成就四法，如來、應、等正覺，記說彼人得須陀洹，不墮惡趣法，決定向三菩提，七有天人往生，究竟苦邊。何等為四？ ^n5

謂聖弟子，於佛不信住則已斷、已知，成就於佛不壞淨。 ^n6a

於法、僧不信，惡戒，彼則已斷、已知，成就法、僧不壞淨，及聖戒成就。 ^n6b

如是四法斷、四法成就，如來、應、等正覺所知所見，記說彼人得須陀洹，不墮惡趣法，決定正向三菩提，七有天人往生，究竟苦邊。」 ^n7

〔尊者舍利弗語尊者阿難〕：「如是！如是！四法斷、四法成就，如來、應、等正覺所知所見，記說彼人得須陀洹，決定正向三菩提，七有天人往生，究竟苦邊。」 ^n8

時二正士共論議已，展轉隨喜，從座起去。^n9
