# 慳經

如是我聞：一時，佛住舍衛國祇樹給孤獨園。 ^n1

時波斯匿王來詣佛所，稽首佛足，退坐一面，白佛言：「世尊！此舍衛國，有長者名摩訶男，多財巨富，藏積真金至百千億，況復餘財。世尊！摩訶男長者如是巨富，作如是食用：食麤碎米，食豆羹，食腐敗薑，著麤布衣，單皮革屣，乘羸敗車，戴樹葉蓋。未曾聞其供養施與沙門、婆羅門，給卹貧苦，行路頓乏，諸乞丐者。閉門而食，莫令沙門、婆羅門、貧窮、行路、諸乞丐者見之。」 ^n2

佛告波斯匿王：「此非正士，得勝財利，不自受用，不知供養父母，供給妻子、宗親、眷屬，卹諸僕使，施與知識；不知隨時供給沙門、婆羅門，種勝福田，崇向勝處，長受安樂，未來生天。得勝財物，不知廣用，收其大利。 ^n3

大王！譬如曠野湖池聚水，無有受用洗浴、飲者，即於澤中煎熬消盡。 ^n4

如是不善士夫，得勝財物，乃至不廣受用，收其大利，如彼池水。 ^n5

大王！有善男子，得勝財利，快樂受用，供養父母，供給妻子、宗親、眷屬，給卹僕使，施諸知識，時時供養沙門、婆羅門，種勝福田，崇向勝處，未來生天。得勝錢財，能廣受用，倍收大利。 ^n6

譬如大王！聚落城郭邊有池水，澄淨清涼，樹林蔭覆，令人受樂，多眾受用，乃至禽獸。 ^n7

如是善男子得勝妙財，自供快樂，供養父母，乃至種勝福田，廣收大利。」 ^n8

爾時，世尊復說偈言：
曠野湖池水，消涼極鮮淨，無有受用者，即於彼清盡。如是勝妙財，惡士夫所得，不能自受用，亦不供卹彼，徒自苦積聚，聚已而自喪。慧者得勝財，能自樂受用，廣施作功德，及與親眷屬，隨所應給與，如牛王領眾。施與及受用，不失所應者，乘理而壽終，生天受福樂。 ^n9

佛說此經已，波斯匿王聞佛所說，歡喜隨喜，作禮而去。^n10
