# 二八七

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「應時之施有五事。
云何為五？一者施遠來人，二者施遠去人，三者施病人，四者儉時施，五者若初得新菓蓏、若穀食，先施與持戒精進人，然後自食。
是謂比丘！應時之施，有此五事。」 ^n3

爾時，世尊便說此偈：
智者應時施，信心不斷絕；於此快受樂，生天眾德備。
隨時念惠施，受福如響應；永已無短乏，所生常富貴。
施為眾行具，得至無上位；億施不起想，歡喜遂增益。
心中生此念，亂意永無餘；覺知身安樂，心便得解脫。
是故有智人，不問男與女，當行此五施，無失方便宜。
「是故，諸比丘！若善男子、善女人，欲行此五事者，當念隨時施。如是諸比丘！當作是學！」 ^n4

爾時，諸比丘聞佛所說，歡喜奉行！
善不善禮佛，天使歲五瑞，文荼親瞻病，五施隨時施。^n5
