# 四六六

聞如是： ^n1

一時，佛在舍衛國祇樹給孤獨園。 ^n2

爾時，有一比丘往至世尊所，頭面禮足，在一面坐，須臾退坐，前白佛言：「劫為長短、為有限乎？」 ^n3

佛告比丘：「劫極長遠，我今與汝引譬，專意聽之，吾今當說！」爾時，比丘從佛受教。 ^n4

世尊告曰：「比丘當知：猶如鐵城縱廣一由旬，高一由旬，芥子滿其中，無空缺處，設有人來百歲取一芥子，其鐵城芥子猶有減盡，然後乃至為一劫，不可稱計。
所以然者，生死長遠無有邊際，眾生恩愛縛著，流轉生死，死此生彼，無有窮已。我於其中厭患生死。
如是，比丘！當求巧便，免此愛著之想。」 ^n5

爾時，諸比丘聞佛所說，歡喜奉行！
^juan51^n6
