# 一八一

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「有三大患。
云何為三？所謂風為大患，痰為大患，冷為大患。
是謂比丘！有此三大患。 ^n3

然復此三大患有三良藥。
云何為三？若風患者酥為良藥，及酥所作飯食。若痰患者蜜為良藥，及蜜所作飯食。若冷患者油為良藥，及油所作飯食。
是謂比丘！此三大患有此三藥。 ^n4

如是，比丘亦有此三大患。
云何為三？所謂貪欲、瞋恚、愚癡。
是謂比丘！有此三大患。 ^n5

然復此三大患有三良藥。云何為三？若貪欲起時，以不淨往治，及思惟不淨道。瞋恚大患者，以慈心往治，及思惟慈心道。愚癡大患者，以智慧往治，及因緣所起道。
是謂比丘！此三大患有此三藥。
是故，比丘！當求方便，索此三藥。如是，比丘！當作是學！」 ^n6

爾時，諸比丘聞佛所說，歡喜奉行！^n7
