# 叔迦羅經

如是我聞：一時，佛住王舍城迦蘭陀竹園。 ^n1

時有叔迦羅比丘尼，住王園比丘尼眾中，為王舍城諸人恭敬供養，如阿羅漢。 ^n2

又於一時，王舍城人於一吉星日歡集大會，即於是日闕不供養。 ^n3

有一鬼神敬重彼比丘尼故，至王舍城里巷之中，家家說偈：
王舍城人民，醉酒惛睡臥，不勤供養彼，叔迦比丘尼。善修諸根故，名曰叔迦羅；善說離垢法，涅槃清涼處。隨順聽所說，終日樂無厭，乘聽法智慧，得度生死流，猶如海商人，依附力馬王。 ^n4

時一優婆塞以衣布施叔迦羅比丘尼，復有優婆塞以食供養。 ^n5

時彼鬼神即說偈言：
智慧優婆塞，獲福利豐多，施叔迦羅衣，離諸煩惱故。智慧優婆塞，獲福利豐多，施叔迦羅食，離諸積聚故。 ^n6

時彼鬼神說斯偈已，即沒不現。^n7
