# 正受經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「有光界、淨界、無量空入處界、無量識入處界、無所有入處界、非想非非想入處界、有滅界。」 ^n2

時有異比丘從座起，整衣服，稽首禮足，合掌白佛言：「世尊！彼光界、淨界、無量空入處界、無量識入處界、無所有入處界、非想非非想入處界、滅界，如此諸界，何因緣可知？」 ^n3

佛告比丘：「彼光界者，緣闇故可知。〔淨界者〕，緣不淨故可知。無量空入處界者，緣色故可知。無量識入處界者，緣〔有量狹小故可知〕。無所有入處界者，緣〔少所有故可知〕。非想非非想入處界者，緣有第一故可知。滅界者，緣〔有身故可知〕。」 ^n4

諸比丘白佛言：「世尊！彼光界乃至滅界，以何正受而得？」 ^n5

佛告比丘：「彼光界、淨界、無量空入處界、無量識入處界、無所有入處界，此諸界於自行正受而得；非想非非想入處界，於第一有正受而得；滅界者於有身滅正受而得。」 ^n6

佛說此經已，諸比丘聞佛所說，歡喜奉行。^n7
