# 二九○

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「五健丈夫堪任戰鬥出現於世。
云何為五？ ^n3

於是，有人著鎧持仗，入軍戰鬥，遙見風塵，便懷恐怖，是謂第一戰鬥人也。 ^n4a

復次，第二戰鬥人，著鎧持仗，欲入軍戰，若見風塵，不懷恐怖；但見高幢，便懷恐怖，不堪前鬥，是謂第二人。 ^n4b

復次，第三戰鬥人，著鎧持仗，欲入軍戰鬥，彼若見風塵、若見高幢，不懷恐怖；若見弓箭，便懷恐怖，不堪戰鬥，是謂第三人也。 ^n4c

復次，第四戰鬥人，著鎧持仗，入軍共鬥，彼若見風塵、若見高幢、若見弓箭，不懷恐懼；但入陣時，便為他所捉，或斷命根，是謂第四戰鬥人也。 ^n4d

復次，第五戰鬥人，著鎧持仗，欲入陣鬥，彼若見風塵、若見高幢、若見弓箭、若為他所捉，乃至於死，不懷恐怖；能壞他軍境界內外而領人民，是謂第五戰鬥人也。
如是，比丘！世間有此五種人。 ^n4e

今比丘眾中亦有此五種之人出現於世。
云何為五？ ^n5

或有一比丘遊他村落，彼聞村中有婦人，端正無雙，面如桃華色。彼聞已，到時，著衣持鉢，入村乞食，卽見此女人顏貌無雙，便起欲想，除去三衣，還佛禁戒，而作居家。猶如彼鬥人，小見風塵，以懷恐怖，似此比丘也。 ^n6a

復次，有比丘聞有女人在村落中住，端正無比。到時，著衣持鉢，入村乞食，彼若見女人不起欲想；但與彼女人共相調戲，言語往來；因此調戲，便捨法服，還為白衣。如彼第二人，見風塵不怖，但見高幢便懷恐怖，此比丘亦復如是。 ^n6b

復次，有一比丘聞村落中有女人，容貌端正，世之希有，如桃華色。到時，著衣持鉢，入村乞食，若見女人不起欲想；設共女人共相調戲，亦復不起欲意之想；但與彼女人手拳相加，或相捻挃，於中便起欲想，捨三法衣，還為白衣，習於家業。如彼第三人入陣時，見風塵、見高幢不恐怖，見弓箭便懷恐怖。 ^n6c

復次，有一比丘聞村落中有女人，面容端正，世之希有。到時，著衣持鉢，入村乞食，彼若見女人不起欲想；設共言語，亦復不起欲想；設彼女人共相捻挃，便起欲想；然不捨法服，習於家業。如彼第四人入軍，為他所獲，或喪命根，而不得出。 ^n6d

復次，有一比丘，依村落而住，彼聞村中有女人。然比丘到時，著衣持鉢，入村乞食，彼若見女人不起欲想；設共言笑，亦不起欲想；設復共相捻挃，亦復不起欲想。是時，比丘觀此身中三十六物惡穢不淨，誰著此者？由何起欲？此欲為止何所？為從頭耶？形體出耶？觀此諸物了無所有。從頭至足亦復如是，五藏所屬，無有想像，亦無來處，彼觀緣本，不知所從來處。彼復作是念：我觀此欲從因緣生。彼比丘觀此已，欲漏心得解脫，有漏心得解脫，無明漏心得解脫，便得解脫智：生死已盡，梵行已立，所作已辦，更不復受胎，如實知之。如彼第五戰鬥之人，不難眾敵而自遊化，由是故，我今說此人捨於愛欲，入於無畏之處，得至涅槃城。
是謂比丘！有此五種之人，出現於世。」 ^n6e

爾時，世尊便說此偈：
欲我知汝本，意以思想生；非我思想生，且汝而不有。
「是故，諸比丘！當觀惡穢淫不淨行，除去色欲。如是，諸比丘！當作是學！」 ^n7

爾時，諸比丘聞佛所說，歡喜奉行！^n8
