# 闇冥經

如是我聞：一時，佛住王舍城迦蘭陀竹園。 ^n1

爾時，世尊告諸比丘：「如日遊行，照諸世界。乃至千日、千月，照千世界、千須彌山、千弗婆提、千閻浮提、千拘耶尼、千鬱單越、千四天王、千三十三天、千炎魔天、千兜率天、千化樂天、千他化自在天、千梵天，是名小千世界。此千世界中間闇冥，日月光照，有大德力而彼不見。其有眾生生彼中者，不見自身分。」 ^n2

時有異比丘，從座起，整衣服，為佛作禮，合掌白佛言：「世尊！如世尊說是大闇冥，復更有餘大闇冥處，過於此耶？」 ^n3

佛告比丘：「有大闇冥過於此者。 ^n4

謂沙門、婆羅門，於苦聖諦不如實知，乃至墮於生老病死、憂悲惱苦大闇冥中。是名比丘有大闇冥，過於世界中間闇冥。 ^n5

是故，比丘！於四聖諦未無間等者，當勤方便，起增上欲，學無間等。」 ^n6

佛說此經已，時諸比丘聞佛所說，歡喜奉行。^n7
