# 伽摩經

如是我聞：一時，佛住菴羅聚落菴羅林中，與諸上座比丘俱。 ^n1

時有質多羅長者，詣諸上座比丘所，禮諸上座已，詣尊者伽摩比丘所，稽首禮足，退坐一面，白尊者伽摩比丘：「所謂行者，云何名行？」 ^n2

伽摩比丘言：「行者，謂三行：身行，口行，意行。」 ^n3

復問：「云何身行？云何口行？云何意行？」 ^n4

答言：「長者！出息、入息，名為身行。有覺、有觀，名為口行。想、思，名為意行。」 ^n5

復問：「何故出息、入息名為身行？有覺、有觀名為口行？想、思名為意行？」 ^n6

答：「長者！出息、入息是身法，依於身，屬於身，依身轉，是故，出息、入息名為身行。 ^n7a

〔長者！覺、觀已，發口語，是故，覺、觀名為口行。〕 ^n7b

〔想、思是心數法，依於心，屬於心想轉〕，是故，想、思名為意行。」 ^n7c

復問：「尊者！有幾法？若人捨身時，彼身屍臥地，棄於丘塚間，無心如木石。」 ^n8

答言：「長者！壽、暖及與識，捨身時俱捨，彼身棄塚間，無心如木石。」 ^n9

復問：「尊者！若死、若入滅盡正受，有差別不？」 ^n10

答：「捨於壽、暖，諸根悉壞，身命分離，是名為死。滅盡定者，身、口、意行滅，不捨壽命，不離於暖，諸根不壞，身命相屬，此則命終、入滅正受差別之相。」 ^n11

復問：「尊者！云何入滅正受？」 ^n12

答言：「長者！入滅正受，不言我入滅正受、我當入滅正受。然先作如是漸息方便，如先方便向入正受。」 ^n13

復問：「尊者！入滅正受時，先滅何法？為身行、為口行、為意行耶？」 ^n14

答言：「長者！入滅正受者，先滅口行，次身行，次意行。」 ^n15

復問：「尊者！云何為出滅正受？」 ^n16

答言：「長者！出滅正受者，亦不念言：我今出正受、我當出正受。然先已作方便心，如其先心而起。」 ^n17

復問：「尊者！起滅正受者，何法先起？為身行、為口行、為意行耶？」 ^n18

答言：「長者！從滅正受起者，意行先起，次身行，後口行。」 ^n19

復問：「尊者！入滅正受者，云何順趣、流注、浚輸？」 ^n20

答言：「長者！入滅正受者，順趣於離，流注於離，浚輸於離；順趣於出，流注於出，浚輸於出；順趣涅槃，流注涅槃，浚輸涅槃。」 ^n21

復問：「尊者！住滅正受時，為觸幾觸？」 ^n22

答言：「長者！觸不動、觸無相、觸無所有。」 ^n23

復問：「尊者！入滅正受時，為作幾法？」 ^n24

答言：「長者！此應先問，何故今問？然當為汝說：比丘入滅正受者，作於二法，止與〔觀〕。」 ^n25

時質多羅長者聞尊者迦摩所說，歡喜隨喜，作禮而去。^n26
