# 七道品經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「所謂覺分。何等為覺分？」 ^n2

諸比丘白佛：「世尊是法根、法眼、法依，唯願為說，諸比丘聞已，當受奉行。」 ^n3

〔佛告諸比丘〕：「七覺分者，謂七道品法。諸比丘！此七覺分漸次起，漸次起已，修習滿足。」 ^n4

諸比丘白佛：「云何七覺分漸次起，漸次起已，修習滿足？」 ^n5

「若比丘身身觀念住，彼身身觀念住已，專心繫念不忘，當於爾時方便修念覺分，方便修念覺分已，修習滿足。謂修念覺分已，於法選擇，當於爾時修擇法覺分方便，修擇法覺分方便已，修習滿足。如是精進、喜、猗、定、捨覺分，亦如是說。如內身，如是外身、內外身。 ^n6a

受、心、法法觀念住，專心繫念不忘，當於爾時方便修念覺分，方便修念覺分已，修習滿足；乃至捨覺分，亦如是說。 ^n6b

是名比丘七覺分漸次起，漸次起已，修習滿足。」 ^n7

佛說此經已，諸比丘聞佛所說，歡喜奉行。^n8
