# 善法經

我聞如是： ^n1

一時，佛遊舍衞國，在勝林給孤獨園。 ^n2

爾時，世尊告諸比丘：「若有比丘成就七法者，便於賢聖得歡喜樂，正趣漏盡。云何為七？
謂比丘知法、知義、知時、知節、知己、知眾、知人勝如。 ^n3

云何比丘為知法耶？
謂比丘知正經、歌詠、記說、偈咃、因緣、撰錄、本起、此說、生處、廣解、未曾有法及說義，是謂比丘為知法也。 ^n4a

若有比丘不知法者，謂不知正經、歌詠、記說、偈咃、因緣、撰錄、本起、此說、生處、廣解、未曾有法及說義，如是比丘為不知法。 ^n4b

若有比丘善知法者，謂知正經、歌詠、記說、偈咃、因緣、撰錄、本起、此說、生處、廣解、未曾有法及說義，是謂比丘善知法也。 ^n4c

云何比丘為知義耶？
謂比丘知彼彼說義是彼義、是此義，是謂比丘為知義也。 ^n5a

若有比丘不知義者，謂不知彼彼說義是彼義、是此義，如是比丘為不知義。 ^n5b

若有比丘善知義者，謂知彼彼說義是彼義、是此義，是謂比丘善知義也。 ^n5c

云何比丘為知時耶？
謂比丘知是時修下相，是時修高相，是時修捨相，是謂比丘為知時也。 ^n6a

若有比丘不知時者，謂不知是時修下相，是時修高相，是時修捨相，如是比丘為不知時。 ^n6b

若有比丘善知時者，謂知是時修下相，是時修高相，是時修捨相，是謂比丘善知時也。 ^n6c

云何比丘為知節耶？
謂比丘知節，若飲若食、若去若住、若坐若臥、若語若默、若大小便，捐除睡眠，修行正智，是謂比丘為知節也。 ^n7a

若有比丘不知節者，謂不知若飲若食、若去若住、若坐若臥、若語若默、若大小便，捐除睡眠，修行正智，如是比丘為不知節。 ^n7b

若有比丘善知節者，謂知若飲若食、若去若住、若坐若臥、若語若默、若大小便，捐除睡眠，修行正智，是謂比丘善知節也。 ^n7c

云何比丘為知己耶？
謂比丘自知我有爾所信、戒、聞、施、慧、辯、阿含及所得，是謂比丘為知己也。 ^n8a

若有比丘不知己者，謂不自知我有爾所信、戒、聞、施、慧、辯、阿含及所得，如是比丘為不知己。 ^n8b

若有比丘善知己者，謂自知我有爾所信、戒、聞、施、慧、辯、阿含及所得，是謂比丘善知己也。 ^n8c

云何比丘為知眾耶？
謂比丘知此剎利眾、此梵志眾、此居士眾、此沙門眾，我於彼眾應如是去、如是住、如是坐、如是語、如是默，是謂比丘為知眾也。 ^n9a

若有比丘不知眾者，謂不知此剎利眾、此梵志眾、此居士眾、此沙門眾，我於彼眾應如是去、如是住、如是坐、如是語、如是默，如是比丘為不知眾。 ^n9b

若有比丘善知眾者，謂知此剎利眾、此梵志眾、此居士眾、此沙門眾，我於彼眾應如是去、如是住、如是坐、如是語、如是默，是謂比丘善知眾也。 ^n9c

云何比丘知人勝如？
謂比丘知有二種人：有信、有不信。 ^n10a

若信者勝，不信者為不如也。 ^n10b

謂信人復有二種：有數往見比丘，有不數往見比丘。 ^n11a

若數往見比丘者勝，不數往見比丘者為不如也。 ^n11b

謂數往見比丘人復有二種：有禮敬比丘，有不禮敬比丘。 ^n12a

若禮敬比丘者勝，不禮敬比丘者為不如也。 ^n12b

謂禮敬比丘人復有二種：有問經，有不問經。 ^n13a

若問經者勝，不問經者為不如也。 ^n13b

謂問經人復有二種：有一心聽經，有不一心聽經。 ^n14a

若一心聽經者勝，不一心聽經者為不如也。 ^n14b

謂一心聽經人復有二種：有聞持法，有聞不持法。 ^n15a

若聞持法者勝，聞不持法者為不如也。 ^n15b

謂聞持法人復有二種：有聞法觀義，有聞法不觀義。 ^n16a

若聞法觀義者勝，聞法不觀義者為不如也。 ^n16b

謂聞法觀義人復有二種：有知法、知義、向法次法、隨順於法、如法行之，有不知法、不知義、不向法次法、不隨順法、不如法行。 ^n17a

若知法、知義、向法次法、隨順於法、如法行者勝，不知法、不知義、不向法次法、不隨順法、不如法行者為不如也。 ^n17b

謂知法、知義、向法次法、隨順於法、如法行人復有二種：有自饒益，亦饒益他，饒益多人，愍傷世間，為天、為人求義及饒益，求安隱快樂；有不自饒益，亦不饒益他，不饒益多人，不愍傷世間，不為天、不為人求義及饒益，求安隱快樂。 ^n18a

若自饒益，亦饒益他，饒益多人，愍傷世間，為天、為人求義及饒益，求安隱快樂者，此人於彼人中為極第一，為大、為上、為最、為勝、為尊、為妙。 ^n18b

譬如因牛有乳，因乳有酪，因酪有生酥，因生酥有熟酥，因熟酥有酥精。酥精者，於彼中為極第一，為大、為上、為最、為勝、為尊、為妙。 ^n18c

如是若人自饒益，亦饒益他，饒益多人，愍傷世間，為天、為人求義及饒益，求安隱快樂，此二人如上所說，如上分別，如上施設，此為第一，為大、為上、為最、為勝、為尊、為妙。 ^n18d

是謂比丘知人勝如。」 ^n19

佛說如是，彼諸比丘聞佛所說，歡喜奉行。^n20
