# 一一一

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「有此二見。
云何為二見？所謂有見、無見。 ^n3

彼云何為有見？所謂欲有見、色有見、無色有見。
彼云何為欲有見？所謂五欲是也。
云何為五欲？所謂眼見色，甚愛敬念，未曾捨離，世人宗奉。若耳聞聲，鼻嗅香，口知味，身知細滑，意了諸法，是謂有見。 ^n4a

彼云何名為無見？所謂有常見、無常見、有斷滅見、無斷滅見、有邊見、無邊見、有身見、無身見、有命見、無命見、異身見、異命見，此六十二見，名曰無見，亦非真見，是謂名為無見。
是故，諸比丘！當捨此二見。如是，諸比丘！當作是學！」 ^n4b

爾時，諸比丘聞佛所說，歡喜奉行！^n5
