# 病比丘經

如是我聞：一時，佛住舍衛國祇樹給孤獨園。 ^n1

時有眾多比丘，集於伽梨隸講堂。時多有比丘疾病。 ^n2

爾時，世尊晡時從禪覺，往至伽梨隸講堂，於大眾前，敷座而坐；坐已，告諸比丘：「當正念、正智以待時，是則為我隨順之教。 ^n3

比丘！云何為正念？ ^n4a

謂比丘內身身觀念處，精勤方便，正念正智，調伏世間貪憂。外身身觀念處、內外身身觀念處，內受、外受、內外受，內心、外心、內外心，內法、外法、內外法法觀念處，精勤方便，正念、正智，調伏世間貪憂，是名比丘正憶念。 ^n4b

云何正智？ ^n5a

謂比丘若來、若去，正知而住；瞻視、觀察，屈申、俯仰，執持衣缽，行、住、坐、臥，眠、覺，乃至五十、六十，依語默正智行，比丘！是名正智。 ^n5b

如是比丘正念、正智住者，能起樂受，有因緣非無因緣。云何因緣？ ^n6a

謂緣於身，作是思惟：我此身無常、有為、心、因緣生。樂受亦無常、有為、心、因緣生。身及樂受，觀察無常、觀察生滅、觀察離欲、觀察滅盡、觀察捨。彼觀察身及樂受無常，乃至捨已，〔於〕身及樂受，貪欲使者永不復使。 ^n6b

如是正念、正智〔住者〕，生苦受，因緣非不因緣。云何為因緣？ ^n7a

如是緣身，作是思惟：我此身無常、有為、心、因緣生；苦受亦無常、有為、心、因緣生。身及苦受，觀察無常，乃至捨，於此及苦受，瞋恚所使永不復使。 ^n7b

如是正念、正智〔住者〕，生不苦不樂受，因緣非不因緣。云何因緣？ ^n8a

謂身因緣，作是思惟：我此身無常、有為、心、因緣生；彼不苦不樂受，亦無常、有為、心、因緣生。彼身及不苦不樂受，觀察無常乃至捨，〔於〕所有身及不苦不樂受，〔無明〕所使永不復使。 ^n8b

多聞聖弟子如是觀者，於色厭離，於受、想、行、識厭離；厭離已離欲，離欲已解脫，解脫知見：我生已盡、梵行已立、所作已作、自知不受後有。」 ^n9

爾時，世尊即說偈言：
樂覺所覺時，莫能知樂覺，貪欲使所使，不見於出離。
苦受所覺時，莫能知苦受，瞋恚使所使，不見出離道。
不苦不樂受，等正覺所說，彼亦不能知，終不度彼岸。
若比丘精勤，正智不傾動，於彼一切受，黠慧能悉知。
能知諸受已，現法盡諸漏，依慧而命終，涅槃不墮數。 ^n10

佛說此經已，諸比丘聞佛所說，歡喜奉行。^n11
