# 敬法經

如是我聞：一時，佛住舍衛國祇樹給孤獨園，如上廣說。 ^n1

差別者：爾時，帝釋說偈答御者言：
我實為大地，世間大小王，及四護世主，三十三天眾，如是等一切，悉尊重恭敬。然復有淨戒，長夜入正受，正信而出家，究竟諸梵行，故我於彼所，尊重恭敬禮。又調伏貪恚，超越愚癡境，修學不放逸，亦恭敬禮彼。貪欲瞋恚癡，悉已永不著，漏盡阿羅漢，復應敬禮彼。若復在居家，奉持於淨戒，如法修布薩，亦復應敬禮。 ^n2a

御者白帝釋言：「是必世間勝，故天王敬禮，我亦當如是，隨天王恭敬。」 ^n2b

「諸比丘！彼天帝釋舍脂之夫，敬禮法、僧，亦復讚歎禮法、僧者。汝等已能正信非家，出家學道，亦當如是敬禮法、僧，當復讚歎禮法、僧者。」 ^n3

佛說此經已，諸比丘聞佛所說，歡喜奉行。^n4
