# 梨犀達多經

如是我聞：一時，佛住菴羅聚落菴羅林中，與眾多上座比丘俱。 ^n1

時質多羅長者，詣諸上座所，稽首禮足，退坐一面，白諸上座言：「諸世間所見，或說有我，或說眾生，或說壽命，或說世間吉凶，云何尊者！此諸異見，何本？何集？何生？何轉？」 ^n2

時諸上座默然不答。如是三問，亦三默然。 ^n3

時有一下座比丘，名梨犀達多，白諸上座言：「我欲答彼長者所問。」 ^n4

諸上座言：「善！能答者答。」 ^n5

時長者即問梨犀達多：「尊者！凡世間所見，何本？何集？何生？何轉？」 ^n6

尊者梨犀達多答言：「長者！凡世間所見，或言有我，或說眾生，或說壽命，或說世間吉凶，斯等諸見，一切皆以身見為本、身見集、身見生、身見轉。」 ^n7

復問：「尊者！云何為身見？」 ^n8

答言：「長者！愚癡無聞凡夫，見色是我、色異我、色中我、我中色。受、想、行、識見是我、識異我、我中識、識中我。長者！是名身見。」 ^n9

復問：「尊者！云何得無此身見？」 ^n10

答言：「長者！謂多聞聖弟子，不見色是我、不見色異我、不見我中色、色中我。不見受、想、行、識是我，不見識異我、不見我中識、識中我，是名得無身見。」 ^n11

復問：「尊者！其父何名，於何所生？」 ^n12

答言：「長者！我生於後方長者家。」 ^n13

質多羅長者語尊者梨犀達多：「我及尊者二父，本是善知識。」 ^n14

梨犀達多答言：「如是，長者！」 ^n15

質多羅長者語梨犀達多言：「尊者！若能住此菴羅林中，我盡形壽供養衣服、飲食、隨病湯藥。」 ^n16

尊者梨犀達多默然受請。時尊者梨犀達多，受質多羅長者請，供養障礙故，久不詣世尊所。 ^n17

時諸上座比丘，為質多羅長者種種說法，示、教、照、喜；示、教、照、喜已，質多羅長者歡喜隨喜，作禮而去。^n18
