# 琴經

如是我聞：一時，佛住拘睒彌國瞿師羅園。 ^n1

爾時，世尊告諸比丘：「若有比丘、比丘尼，眼、色、識，因緣生，若欲、若貪、若昵、若念、若決定著處，於彼諸心善自防護。
所以者何？此等皆是恐畏之道，有礙有難；此惡人所依，非善人所依，是故應自防護！ ^n2a

耳、鼻、舌、身、意，亦復如是。 ^n2b

譬如田夫，有好田苗。其守田者懶惰放逸，欄牛噉食。 ^n3

愚癡凡夫亦復如是，六觸入處，乃至放逸，亦復如是。 ^n4

若好田苗，其守田者心不放逸，〔欄牛不食〕，設復入田，盡驅令出。 ^n5

所謂若心、若意、若識，多聞聖弟子於五欲功德，善自攝護，〔盡止〕令滅。 ^n6

若好田苗，其守護田者不自放逸，欄牛入境，左手牽鼻，右手執杖，遍身搥打，驅出其田。諸比丘！於意云何？彼牛遭苦痛已，從村至宅，從宅至村，復當如前過食田苗不？」 ^n7

答言：「不也，世尊！所以者何？憶先入田遭捶杖苦故。」 ^n8

「如是比丘！若心、若意、若識，多聞聖弟子於六觸入處，極生厭離、恐怖，內心安住，制令一意。」 ^n9

「諸比丘！過去世時，有王聞未曾有好彈琴聲，極生愛樂、耽湎、染著，問諸大臣：此何等聲，甚可愛樂？ ^n10

大臣答言：此是琴聲。 ^n11

〔王〕語大臣：取彼聲來。 ^n12

大臣受教，即往取琴來，白言：大王！此是琴，作好聲者。 ^n13

王語大臣：我不用琴，取其先聞可愛樂聲來。 ^n14

大臣答言：如此之琴，有眾多種具，謂有柄、有槽、有麗、有絃、有皮，巧方便人彈之；得眾具因緣，乃成音聲，非不得眾具而有音聲。前所聞聲，久已過去，轉亦盡滅，不可持來。 ^n15

爾時，大王作是念言：咄！何用此虛偽物為！世間琴者，是虛偽物，而令世人耽湎、染著。汝今持去，片片析破，棄於十方。大臣受教，析為百分，棄於處處。 ^n16

如是比丘！若色、受、想、思、欲，知此諸法無常、有為、心、因緣生，而便說言是我、我所，彼於異時一切悉無。諸比丘！應作如是平等正智如實觀察！」 ^n17

佛說此經已，諸比丘聞佛所說，歡喜奉行。^n18
