# 重擔經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「我今當說重擔、取擔、捨擔、擔者。諦聽！善思！當為汝說。 ^n2

云何重擔？謂五受陰。何等為五？色受陰，受、想、行、識受陰。 ^n3

云何取擔？當來有愛、貪喜俱、彼彼樂著。 ^n4

云何捨擔？若當來有愛、貪喜俱、彼彼樂著，永斷無餘、已滅、已吐、盡、離欲、滅、沒。 ^n5

云何擔者？謂士夫。是士夫者，如是名、如是生、如是姓族、如是食、如是受苦樂、如是長壽、如是久住、如是壽命齊限。 ^n6

是名為重擔、取擔、捨擔、擔者。」 ^n7

爾時世尊而說偈言：
已捨於重擔，不復應更取，重任為大苦，捨任為大樂。
當斷一切愛，則盡一切行，曉了有餘境，不復轉還有。 ^n8

佛說此經已，諸比丘聞佛所說，歡喜奉行。^n9
