# 一九九

聞如是： ^n1

一時，佛在舍衛國祇樹給孤獨園。 ^n2

爾時，尊者阿難在閑靜處，便生此念：世間頗有此香，亦逆風香，亦順風香，亦逆順風香乎？爾時，尊者阿難便從座起，往詣世尊所，頭面禮足，在一面坐。 ^n3

爾時，尊者阿難白世尊曰：「我於閑靜之處，便生此念：世間頗有此香，亦逆風香，亦順風香，亦逆順風香乎？」 ^n4

爾時，世尊告阿難曰：「有此妙香，亦逆風香，亦順風香，亦逆順風香。」 ^n5

是時，阿難白世尊曰：「此是何者香？亦逆風香，亦順風香，亦逆順風香。」 ^n6

世尊告曰：「有此之香，然此香氣力，亦逆風香，亦順風香，亦逆順風香。」 ^n7

阿難白佛言：「此何等香？亦逆風香，亦順風香，亦逆順風香？」 ^n8

世尊告曰：「此三種香，亦逆風香，亦順風香，亦逆順風香。」 ^n9

阿難言：「何等為三？」 ^n10

世尊告曰：「戒香、聞香、施香，是謂阿難！有此香種。然復此逆風香，亦順風香，亦逆順風香，諸世間所有之香，此三種香最勝、最上，無與等者，無能及者。
猶如由牛有酪，由酪有酥，由酥有醍醐，然此醍醐最勝、最上，無與等者，亦不能及。
此亦如是，諸所有世間諸香，此三種香最勝、最上，無能及者。」 ^n11

爾時，世尊便說此偈：
木蜜及栴檀，優鉢及諸香；此諸種種香，戒香最為勝。
此戒以成就，無欲無所染；等智而解脫，逝處魔不知。
此香雖為妙，及諸檀蜜香；戒香之為妙，十方悉聞之。
栴檀雖有香，優鉢及餘香；此諸眾香中，聞香最第一。
栴檀雖有香，優鉢及餘香；此諸眾香中，施香最第一。
是謂此三種香，亦逆風香，亦順風香，亦逆順風香。 ^n12

是故，阿難！當求方便，成此三香。如是，阿難！當作是學！」 ^n13

爾時，阿難聞佛所說，歡喜奉行！^n14
