# 六內處經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「有內六入處。云何為六？謂眼內入處，耳、鼻、舌、身、意內入處。 ^n2

於此六法觀察忍，名為信行，超身離生，離凡夫地，未得須陀洹果，乃至未命終，要得須陀洹果。 ^n3a

若此諸法，增上觀察忍，名為法行，超昇離生，離凡夫地，未得須陀洹果，乃至未終，要得須陀洹果。 ^n3b

若此諸法，如實正智觀察，三結已盡、已知，謂身見、戒取、疑，是名須陀洹，決定〔不墮〕惡趣，定趣三菩提，七有天人往生，究竟苦邊。 ^n3c

此等諸法，正智觀察，不起諸漏，離欲解脫，名阿羅漢，諸漏已盡、所作已作、離諸重擔、逮得己利、盡諸有結、正智善解脫。」 ^n3d

佛說此經已，諸比丘聞佛所說，歡喜奉行。 ^n4

如內六入處，如是外六入處、六識身、六觸身、六受身、六想身、六思身、六愛身、六界身、五陰，亦如上說。^n5
