# 給孤獨經

如是我聞：一時，佛住舍衛國祇樹給孤獨園。 ^n1

爾時，給孤獨長者得病，身極苦痛。世尊聞已，晨朝著衣持缽，入舍衛城乞食，次第乞食，至給孤獨長者舍。 ^n2

長者遙見世尊，憑床欲起。世尊見已，即告之言：「長者勿起，增其苦患。」 ^n3

世尊即坐，告長者言：「云何長者！病可忍不？身所苦患，為增為損？」 ^n4

長者白佛：「甚苦，世尊！難可堪忍。」 ^n5

乃至說三受，如《差摩修多羅》廣說，乃至苦受但增不損。 ^n6

佛告長者：「當如是學！於佛不壞淨，於法、僧不壞淨，聖戒成就。」 ^n7

長者白佛：「如世尊說四不壞淨，我有此法，此法中有我。世尊！我今於佛不壞淨，法、僧不壞淨，聖戒成就。」 ^n8

佛告長者：「善哉！善哉！」 ^n9

即記長者得阿那含果。長者白佛：「唯願世尊今於此食！」 ^n10

爾時，世尊默而許之。 ^n11

長者即敕辦種種淨美飲食，供養世尊。世尊食已，為長者種種說法，示、教、照、喜已，從坐起而去。^n12
