# 有學漏盡經

如是我聞：一時，佛住舍衛國祇樹給孤獨園。 ^n1

時尊者阿那律，在舍衛國松林精舍。 ^n2

時有眾多比丘，詣尊者阿那律所，共相問訊，慰勞已，於一面坐，問尊者阿那律：「若比丘在於學地，上求安隱涅槃住，聖弟子云何修、習、多修習，於此法律得盡諸漏，無漏心解脫，慧解脫，現法自知作證：我生已盡、梵行已立、所作已作、自知不受後有？」 ^n3

尊者阿那律語諸比丘言：「若比丘在於學地，上求安隱涅槃心住。聖弟子云何修、習、多修習，於此法律，得盡諸漏，無漏心解脫，慧解脫，現法自知作證：我生已盡、梵行已立、所作已作、自知不受後有者，當住四念處。何等為四？謂內身身觀念處，乃至法法觀念處。如是四念處修、習、多修習，於此法律，得盡諸漏，無漏心解脫，慧解脫，現法自知作證：我生已盡、梵行已立、所作已作、自知不受後有。」 ^n4

時諸比丘共聞尊者阿那律所說，歡喜隨喜，各從座起而去。^n5
