# 卽為比丘說經

我聞如是： ^n1

一時，佛遊舍衞國，在勝林給孤獨園。 ^n2

爾時，世尊告諸比丘：「心解脫未熟，欲令熟者，有五習法。云何為五？ ^n3

比丘！自善知識與善知識俱，善知識共和合。心解脫未熟，欲令熟者，是謂第一習法。 ^n4a

復次，比丘！修習禁戒，守護從解脫，又復善攝威儀禮節，見纎芥罪常懷畏怖，受持學戒。心解脫未熟，欲令熟者，是謂第二習法。 ^n4b

復次，比丘！謂所可說聖有義，令心柔軟，使心無蓋，謂說戒、說定、說慧、說解脫、說解脫知見、說漸損、說不樂聚會、說少欲、說知足、說斷、說無欲、說滅、說燕坐、說緣起，得如是比沙門所說，具得，易不難得。心解脫未熟，欲令熟者，是謂第三習法。 ^n4c

復次，比丘！常行精進，斷惡不善，修諸善法，恒自起意，專一堅固，為諸善本，不捨方便。心解脫未熟，欲令熟者，是謂第四習法。 ^n4d

復次，比丘！修行智慧，觀興衰法，得如此智，聖慧明達，分別曉了，以正盡苦。心解脫未熟，欲令熟者，是謂第五習法。 ^n4e

彼有此五習法已，復修四法。云何為四？ ^n5

修惡露，令斷欲； ^n6a

修慈，令斷恚； ^n6b

修息出息入，令斷亂念； ^n6c

修無常想，令斷我慢。 ^n6d

若比丘自善知識與善知識俱，善知識共和合，當知必修習禁戒，守護從解脫，又復善攝威儀禮節，見纎芥罪常懷畏怖，受持學戒。 ^n7a

若比丘自善知識與善知識俱，善知識共和合，當知必得所可說聖有義，令心柔軟，使心無蓋，謂說戒、說定、說慧、說解脫、說解脫知見、說漸損、說不樂聚會、說少欲、說知足、說斷、說無欲、說滅、說燕坐、說緣起，得如是比沙門所說，具得，易不難得。 ^n7b

若比丘自善知識與善知識俱，善知識共和合，當知必行精進，斷惡不善，修諸善法，恒自起意，專一堅固，為諸善本，不捨方便。 ^n7c

若比丘自善知識與善知識俱，善知識共和合，當知必行智慧，觀興衰法，得如此智，聖慧明達，分別曉了，以正盡苦。 ^n7d

若比丘自善知識與善知識俱，善知識共和合，當知必修惡露，令斷欲；修慈，令斷恚；修息出息入，令斷亂念；修無常想，令斷我慢。 ^n7e

若比丘得無常想者，必得無我想。 ^n8

若比丘得無我想者，便於現法斷一切我慢，得息、滅、盡、無為、涅槃。」 ^n9

佛說如是，彼諸比丘聞佛所說，歡喜奉行。^n10
