# 俱迦那經

如是我聞：一時，佛住王舍城迦蘭陀竹園。 ^n1

爾時，尊者阿難陀，於後夜時，向〔翕〕補河邊。脫衣置岸邊，入水洗手足，還上岸，著一衣，摩拭身體。 ^n2

時俱迦那外道出家，亦至水邊。尊者阿難聞其行聲，聞聲已，即便謦咳作聲。俱迦那外道出家聞有人聲，而問言：「為何等人？」 ^n3

尊者阿難答言：「沙門。」 ^n4

俱迦那外道言：「何等沙門？」 ^n5

尊者阿難答言：「釋種子。」 ^n6

俱迦那外道言：「欲有所問，寧有閑暇見答以不？」 ^n7

尊者阿難答言：「隨意所問，知者當答。」 ^n8

俱迦那言：「〔云何〕如來死後有耶？」 ^n9

阿難答言：「世尊所說，此是無記。」 ^n10

復問：「如來死後無耶？死後有無耶？非有非無耶？」 ^n11

阿難言：「世尊所說，此是無記。」 ^n12

俱迦那外道言：「〔云何〕如來死後有，答言無記；死後無、死後有無、死後非有非無，答言無記？〔云何〕為不知、不見耶？」 ^n13

阿難答言：「非不知、非不見，悉知、悉見。」 ^n14

復問阿難：「云何知、云何見？」 ^n15

阿難答言：「見可見處，見所起處，見纏斷處，此則為知、此則為見。我如是知、如是見，云何說言不知、不見？」 ^n16

俱迦那外道復問：「尊者何名？」 ^n17

阿難陀答言：「我名阿難陀。」 ^n18

俱迦那外道言：「奇哉！大師弟子而共論議。我若知是尊者阿難陀者，不敢發問。」說是語已，即捨而去。^n19
