# 卑下經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「世人為卑下業，種種求財活命而得巨富，世人皆知；如世人之所知，我亦如是說。
所以者何？莫令我異於世人。 ^n2

諸比丘！譬如一器，有一處人名為揵茨，有名缽，有名匕匕羅，有名遮留，有名毘悉多，有名婆闍那，有名薩牢。如彼所知，我亦如是說。
所以者何？莫令我異於世人故。 ^n3

如是比丘！有世間〔世間〕法，我自知自覺，為人分別、演說、顯示，知見而說。世間盲無目者不知不見，世間盲無目者不知不見，我其如之何？ ^n4

比丘！云何世間世間法，我自知自覺，乃至不知不見？ ^n5a

色無常、苦、變易法，是為世間世間法。 ^n5b

受、想、行、識，無常、苦、變易法，〔是為〕世間世間法。 ^n5c

比丘！是名世間世間法，我自知自見，乃至盲無目者不知不見，其如之何？」 ^n5d

佛說此經已，諸比丘聞佛所說，歡喜奉行。^n6
