# 思惟經

如是我聞：一時，佛住王舍城迦蘭陀竹園。 ^n1

時有眾多比丘，集於食堂，作如是論：或謂世間有常，或謂世間無常，世間有常無常，世間非有常非無常；世間有邊，世間無邊，世間有邊無邊，世間非有邊非無邊；是命是身，命異身異；如來死後有，如來死後無，如來死後有無，如來死後非有非無。 ^n2

爾時，世尊一處坐禪，以天耳聞諸比丘集於食堂論議之聲。聞已，往詣食堂，於大眾前，敷座而坐，告諸比丘：「汝等比丘眾多聚集，何所言說？」 ^n3

時諸比丘白佛言：「世尊！我等眾多比丘，集此食堂，作如是論：或說有常，或說無常，如上廣說。」 ^n4

佛告比丘：「汝等莫作如是論議！所以者何？ ^n5a

如此論者，非義饒益、非法饒益、非梵行饒益，非智、非正覺、非正向涅槃。 ^n5b

汝等比丘！應如是論議：此苦聖諦、此苦集聖諦、此苦滅聖諦、此苦滅道跡聖諦。
所以者何？ ^n6a

如是論議，是義饒益、法饒益、梵行饒益，正智、正覺、正向涅槃。 ^n6b

是故，比丘！於四聖諦未無間等，當勤方便，起增上欲，學無間等。」 ^n7

佛說此經已，諸比丘聞佛所說，歡喜奉行。^n8
