# 身命經

如是我聞：一時，佛住王舍城迦蘭陀竹園。 ^n1

時有婆蹉種出家，來詣佛所，合掌問訊，問訊已，退坐一面，白佛言：「瞿曇！欲有所問，寧有閑暇見答以不？」 ^n2

佛告婆蹉種出家：「隨汝所問，當為汝說。」 ^n3

婆蹉種出家白佛言：「云何瞿曇！命即身耶？」 ^n4

佛告婆蹉種出家：「命即身者，此是無記。」 ^n5

「云何瞿曇！為命異身異耶？」 ^n6

佛告婆蹉種出家：「命異身異者，此亦無記。」 ^n7

婆蹉種出家白佛：「云何瞿曇！命即身耶，答言無記；命異身異，答言無記？沙門瞿曇有何等奇？弟子命終，即記說言：某生彼處，某生彼處。彼諸弟子，於此命終捨身，即乘意生身生於餘處；當於爾時，非為命異身異也？」 ^n8

佛告婆蹉：「此說有餘，不說無餘。」 ^n9

婆蹉白佛：「瞿曇！云何說有餘，不說無餘？」 ^n10

佛告婆蹉：「譬如火，有餘得然，非無餘。」 ^n11

婆蹉白佛：「我見火，無餘亦然。」 ^n12

佛告婆蹉：「云何見火無餘亦然？」 ^n13

婆蹉白佛：「譬如大聚熾火，疾風來吹，火飛空中，豈非無餘火耶？」 ^n14

佛告婆蹉：「風吹飛火，即是有餘，非無餘也。」 ^n15

娑蹉白佛：「瞿曇！空中飛火，云何名有餘？」 ^n16

佛告婆蹉：「空中飛火，依風故住，依風故然，以依風故，故說有餘。」 ^n17

婆蹉白佛：「眾生於此命終，乘意生身往生餘處，云何有餘？」 ^n18

佛告婆蹉：「眾生於此處命終，乘意生身生於餘處，當於爾時，因愛故取，因愛而住，故說有餘。」 ^n19

婆蹉白佛：「眾生以愛樂有餘，染著有餘，唯有世尊得彼無餘，成等正覺。沙門瞿曇！世間多緣，請辭遠去。」 ^n20

佛告婆蹉：「宜知是時。」 ^n21

婆蹉出家聞佛所說，歡喜隨喜，從坐起而去。^n22
