# 月譬經

如是我聞：一時，佛住王舍城迦蘭陀竹園。 ^n1

爾時，世尊告諸比丘：「當如月譬住，〔亦〕如新學慚愧、軟下，攝心斂形而入他家。如明目士夫，臨深登峰，攝心斂形，〔正觀而〕進。如是比丘如月譬住，亦如新學慚愧、軟下，御心斂形而入他家。 ^n2a

迦葉比丘如月譬住，亦如新學慚愧、軟下諸高慢，御心斂形而入他家。如明目士夫，臨深登峰，御心斂形，正觀而進。」 ^n2b

佛告比丘：「於意云何？比丘為何等像類，應入他家？」 ^n3

諸比丘白佛言：「世尊是法根、法眼、法依，唯願廣說。諸比丘聞已，當受奉行。」 ^n4

佛告諸比丘：「諦聽！善思！當為汝說。若有比丘，於他家心不縛著貪樂，於他得利，他作功德，欣若在己，不生嫉想，亦不自舉，亦不下人，如是像類比丘，應入他家。」 ^n5

爾時，世尊以手捫摸虛空，告諸比丘：「我今此手寧著空、縛空、染空不？」 ^n6

比丘白佛：「不也，世尊！」 ^n7

佛告比丘：「比丘之法，常如是不著、不縛、不染心而入他家。唯迦葉比丘，以不著、不縛、不染之心而入他家。於他得利及作功德，欣若在己，不生嫉想，不自舉，不下人，其唯迦葉比丘應入他家。」 ^n8

爾時，世尊復以手捫摸虛空，告諸比丘；「於意云何？我今此手寧著空、縛空、染空以不？」 ^n9

諸比丘白佛言：「不也，世尊！」 ^n10

佛告比丘：「其唯迦葉比丘，心常如是，以不著、不縛、不染之心，入於他家。」 ^n11

爾時，世尊告諸比丘：「何等像類比丘，應清淨說法？」 ^n12

諸比丘白佛：「世尊是法根、法眼、法依，唯願廣說。諸比丘聞已，當受奉行。」 ^n13

佛告比丘：「諦聽！善思！當為汝說。若有比丘作如是心，為人說法：何等人於我起淨信心？為本已，當得供養：衣被、飲食、臥具、湯藥？如是說者，名不清淨說法。 ^n14

若復比丘，為人說法，作如是念：世尊顯現正法律，離諸熾然，不待時節，即此現身，緣自覺知，正向涅槃。而諸眾生沈溺老病死、憂悲惱苦，如此眾生聞正法者，以義饒益，長夜安樂。以是正法因緣，以慈心、悲心、哀愍心、欲令正法久住心而為人說，是名清淨說法。 ^n15

唯迦葉比丘，有如是清淨心為人說法，以如來正法律，乃至令法久住心而為人說。是故諸比丘！當如是學，如是說法，於如來正法律，乃至令法久住心，為人說法。」 ^n16

佛說此經已，諸比丘聞佛所說，歡喜奉行。^n17
